text:
Mayoria biaha ora ku detektá kanser, ya kaba a pasa varios aña ku esaki tabata desaroyá . Esaki ta paso mester bini algun kambio na e sélulanan korporal promé ku e sélula aki kuminsa komport’é komo un sélula kanseroso. Lesa mas
Kanser i seksualidat, na promé instansia esaki ta zona manera un kombinashon poko pekuliar. Paso ku seksualidat nos ta pensa plaser i relahamentu, kaminda kanser ta duna e imágen kontrali di esaki. Lesa mas
E tres métodonan mas usá pa trata kanser na e momentonan aki ta: operashon, tratamentu di bestral i tratamentu ku ‘cytostatica’. Hopi biaha mester di un kombinashon di e tratamentunan. E spesialístanan ta analisá kua ta e método mas adekua ku lo dunabo e resultado di mas mihó. Lesa mas
Terapia hormonal ta tratamentu di kanser ku hormona. Dòkternan ta yam’ é: ‘hormoontherapie’, ‘hormonale behandeling’ òf ‘hormoonbehandeling’ tambe. Terapia hormonal de fakto ta un terapia anti hormonal. Bo ta haña remédinan ku ta baha e efekto di hormónanan. Lesa mas
Hopi biaha e diagnóstiko di kanser ta trese emoshónnan fuerte: miedu, pániko, shòk, fèdrit, rabia, resistensia, bo ta bira vulnerabel i insigur. E malesa i e emoshónnan ta e motibu dikon hopi hende ta hasi preguntanan tokante di nan mes eksistensia i bida en general. Lesa mas
Lo bo por a ripará ku kanser no ta solamente un malesa di kurpa, pero tambe un malesa ku ta interferí ku bo spiritualmente i tambe den e area sosial. Despues di tende e diagnóstiko di kanser hopi hende ta wòrdu dominá pa emoshon. Shòk, inkredulidat, rabia, ansha, desepshon, inseguridat, pániko… Lesa mas
Si un di boso tin kanser, ya kaba ta hopi kos pa por prosesá: Komo pashènt of partner, komo mayor i komo famia. Perfekshon no ta pa niun hende, nos tur ta ‘djis’ humano. E tempu i atenshon ku lo bo ke duna bo yunan ta bai, pa un parti, na tèstnan. Lesa mas
Pa abo, e hendenan den serkania di e pashènt, siguramente ta duru pa mira bo partner, famia of amigu/amiga den e situashon aki. Lesa mas


c: text/html

text:
Minister Cora van Nieuwenhuizen di Infrastruktura i Maneho di Awa lo ta riba un bishitá di trabou for di 12 di yüli te ku 15 di yüli na Kòrsou, Boneiru i Aruba. Riba 12 di yüli, e bishitá di trabou lo kuminsá na Kòrsou kaminda e lo tin un enkuentro ku Gobernadó H.E. sra. Lucille George-Wout i e minister di Tráfiko, Transporte i Planifikashon Urbano, Charles Cooper. Tambe tin un introdukshon na DC-ANSP ku ta, entre otro, sòru pa kòntròl di tráfiko aéreo riba Boneiru i Kòrsou. Por último, e minister ta bishitá aeropuerto Hato.
Den transkurso di 12 di yüli, e minister ta yega Boneiru, kaminda e lo reuní ku entre otro Kolegio Ehekutivo i e representante di Reino suplente. Riba 13 di yüli, e minister lo bishitá aeropuerto kaminda e direktor di BIA, Jaap Engel i diputado Hennyson Thielman, lo kompañ’é.Riba 14 di yüli, Van Nieuwenhuizen ta duna inisio na e konstrukshon di Galileo Sensor Station pa e sistema di nabegashon oropeo dor di satélite global Galileo. Komishon Oropeo a skohe Boneiru komo lokalidat pa e instalashon di e stashon den Karibe. Ademas, riba e programa tin un rekorido riba e isla i un bishitá na WEB, haf i Selibon.
E bishitá di trabou ta konkluí na Aruba, kaminda Van Nieuwenhuizen ta reuní ku entre otro e minister di Transporte, Komunikashon i Sektor Primario, sr. Crispin V.J. Romero.

robotstxt: allowed

filter: keep


text:
KRALENDIJK — Resientemente tabata tin e apertura i desfile di e kampionato di pony league ku ta speshal pa e mucha nan chikitu. Djasabra ultimo wega nan a kontinua i por a mira hopi akshon di e mucha nan den e wega nan ku a tuma luga. Mucha nan for di chikitu tin e talento i ta sigur prospektonan pa futuro. Por ehempel por a mira mucha nan di U8 hunga double-play. Ta algu sigur di aploudi i tambe por a tuma nota di un akohida di fanatiko basta grandi ku tabata presente djasabra atardi na stadion di Rincon. Aparte ku mayornan ta bin wak wega, tin diferente otro hende ta bini pa apoya e mucha nan. Resultado di e wega nan ku a tuma luga djasabra ultimo ta lo siguiente: Rays kontra Reds a sali 12 pa 10 i Mets kontra Orioles a sali 3 pa 1. Nos tin di duna palabra di apoyo na e coach nan, dirigente nan di e ekipo nan pa karga e proyekto aki pa nos mucha nan. Sigur beisbol ta keda un deporte hopi keri pa hubentud, i esei por mira klaramente den e mucha nan reakshon durante wega. Ta hopi mucha tin ku ta praktika e deporte aki. Suplika ta bai pa e mayornan sigui stimula e mucha nan pa praktika deporte mirando ku teknologia ta hungando un rol grandi den e muchanan awendia.
FUENTE: LIVE 99 FM


text:
Dutch Caribbean Nature Alliance (DCNA) ta invitá studiantenan den edat di 12-14 aña ku ta biba na Aruba, Boneiru, Kòrsou, Saba, Sint Maarten, ku Sint Eustatius pa partisipá na e segundo edishon di e Big Live Nature Quiz pa Kids! E ta grátis, online, live, interaktivo i ta kontené pregunta tokante animalnan di Karibe Hulandes. E kues grasioso akí ta na ingles pero e preguntanan lo ti suptítulo hulandes i papiamentu. Diferente skol di hinter Karibe Hulandes lo tuma parti. Studiantenan por partisipá for di kas òf na eventonan di skol. Tuma kontakto ku DCNA awe, pa tende kon por organisá un evento na bo skol! Bo por djòin bo so òf forma un tim di por máksimo amigu/famia/kompañero di klas. E tim ganadó ta gana un paseo pa bai snòrkel ku boto di bela rònt di su isla. No keda sin registrá partisipashon na biglivenaturequiz.org.
Dia i Orario
Ta invitá studiantenan di e seis islanan di Karibe Hulandes den edat di 12-14 aña pa partisipá na e di dos edishon anual di Big Live Nature Quiz pa hóben. E kues lo tuma lugá riba djárason 20 di òktober, di 10:00 or am – 11:30 or am AST.
Tim
Djòin bo so òf forma un tim di por máksimo 4 amigu/famia/kompañero di skol.
Sitio
Bo por partisipá na dos forma. Partisipantenan por hunga online for di kas huntu ku amigu i famia òf por tuma tuma parti na un di e hopi eventonan den klas di skol!
Reservá bo lugá
Grupo konsistiendo di unu te ku kuater miembro mester registrá adelantá na biglivenaturequiz.org pa por partisipá.
Rekisito
No ta nesesario pa prepará òf studia materia adelantá, pa e kues. Tur loke bo mester pa partisipá ta registrashon online (biglivenaturequiz.org), konekshon di internèt, un kòmpiuter, un telefòn pa duna kontesta di e preguntanan i un bon aktitut.
Si bo ta forma un tim i djòin for di kas, bo mester ta presente físikamente na 1 kòmpiuter i bo mester tin 1 telefòn selular pa tim pa manda kontesta aden.
Si bo ta djòin for di bo skol bo mester solamente registrá online (biglivenaturequiz.org), i bini ku un telefòn selular òf un aparato smart pa manda kontesta aden.
Tema: Animalnan di Karibe Hulandes
E kues lo konsistí di 35 pregunta multiple choice tokante kos interesante pa sa. E kues lo ta na ingles pero lo tin suptítulo na hulandes i na papiamentu. Lo tin sinku kategoria: Animalnan Marino, Animalnan Terestre, Espesienan Spesial, i Hende ku Naturalesa.
Premionan
E tim ganadó ta gana un paseo ku boto di bela pa bai snòrkel rondó di nan isla. E timnan na di dos i terser lugá lo risibí t-shirt ku sombré.
Kues anual pa adulto i mucha
DCNA ta sostené Aruba National Park Foundation, STINAPA Bonaire, CARMABI na Kòrsou, Saba Conservation Foundation, STENAPA na St Eustatius i Nature Foundation Sint Maarten, entre otro ku nan programanan di edukashon di naturalesa. E online Big Live Nature Quiz ta kreá pa eduká siudadanonan tokante konservashon di naturalesa na un manera grasioso i interaktivo, pa krea orguyo pa naturalesa di e islanan, enkurashá práktikanan benefisio pa naturalesa, sostené proyektonan di konservashon di parkenan, i pa trese hende rònt Karibe Hulandes den kontakto ku otro. Esaki ta un evento di kada aña pa adulto i mucha. E siguiente edishon pa Adulto ta planiá pa primavera di 2022.
Big Live Nature Quiz ta haña fondo di manera generoso di parti di e Ministerio di Agrikultura, Naturalesa i Kalidat di Kuminda (LNV) i DCNA su aktividatnan ta haña supsidio di parti di Postcode Loterij di Hulanda.
Sigui Big Live Nature Quiz
Chèk DCNA su Facebook (Dutch Caribbean Nature Alliance), Instagram (DCNAnature) òf biglivenaturequiz.org. Si bo por tin kualke pregunta, manda bo mensahe di imeil pa projects@DCNAnature.org òf yama nos na tel +599-717-5010.


text:
Evelyn Wever-Croes
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Evelyna Christina “Evelyn” Croes (n. 5 di december 1966 na Leiden) ta un politico Arubiano y actualmente e Prome Ministro di Aruba den gabinete Wever-Croes II. E ta e prome dama den e historia di politica di Aruba pa tuma e posicion aki na 2017. E ta miembro di partido Movimiento Electoral di Pueblo (MEP) y desde aña 2011 a tuma liderazgo di e partido.
Biografia[editá | editá fuente]
Wever-Croes ta yiu di Mechy Garrido y Hendrik Croes, abogado y politico. Otro politico den su famia ta su omonan Betico Croes y Rudy Croes y su primonan Glembert Croes y Paul Croes. Despues di caba su VWO na Colegio Arubano, Evelyn a cuminsa studia medicina na Costa Rica, pero lihe ta cambia di estudio. E ta scohe pa studia ley na Universidad di Antias Hulandes y ley fiscal na Universidad di Leiden. Na 1989 e ta cuminsa su carera na Departamento di Impuesto, 9 aña como hefe di e departamento. Na aña 2003 e ta haci e cambio pa sector priva y ta traha 7 aña como consehero di belasting y como abogado, formando su bufete di abogado na 2008.
Wever-Croes ta casa y ta mama di tin tres yiu.
Carera politico[editá | editá fuente]
Wever-Croes a haci su debut riba lista di MEP na e eleccion di september 2009 caminda el a ricibi 1621 voto. Na 2011 e partido a escohe Wever-Croes como su lider, siguiendo Nelson Oduber. Den e siguiente eleccionnan el a ricibi 3396 voto na 2013 y 3503 na 2017. Dia 25 di juni 2021 e ta logra un record di 7518 voto personal, cual a haci'e e prome votegetter femenino di Aruba.[1] Bou di Gabinete Wever-Croes II el a introduci e asina yama Norma-Wever-Croes, un areglo cu ta maximalisa salario di ehecutivo halto den sector (semi-)publico.[2]


text:
-
Contact
- lionel_326@hotmail.com
Registrashon buskadó di trabou, vakatura i Lei di Bion awor na Kasnan di Bario.
Komunikado SOAW:
Sentro pa Trabou ta ubiká na Kasnan di Bario
Registrashon buskadó di trabou, vakatura i Lei di Bion awor na Kasnan di Bario
Ofisinanan di Ministerio di Desaroyo Sosial, Labor i Bienestar (SOAW) a drenta fase final di mudansa. Esaki ta enserá ku no ta ofresé servisionan di Sentro pa Trabou mas na Pietermaai Parking & Mall na Punda.
Manera a indiká den un komunikado anterior, esaki ta nifiká ku klientenan mester akudí na Kas di Bario pa registrashon di buskadó di trabou i tambe empresanan merster ta na Kas di Bario pa registrashon di vakatura. Konsulta personal ku dunadó di trabou (vakaturanan ku habri na kompania i instansia ku ke empleá kliente registrá na Sentro pa Trabou) ta tuma lugá serka funshonarionan na edifisio di APC (antes APNA), Schouwburgweg 24/26. E number sentral nobo di tur ofisina di SOAW na APC ta 434-0300.
Importante ta pa tur kliente tuma nota di adrès i number di telefòn di Kasnan di Bario pa sigui hasi uso di servisionan ariba menshoná. Ta pidi tur kliente pa akudí na e Kas di Bario bou di kua nan direkshon ta kai. Kas di Bario Brievengat ta na Kaya John Monsato s/n, tel.: 736- 7500. Kas di Bario Otrabanda ta na Breedestraat (O)171, tel.: 462- 4500. Kas di Bario Punda ta na Marshé Nobo Ariba (Ronde Markt), tel.: 465- 8053. Kas di Bario Sta. Maria ta na Jan Noorduynweg s/n, tel.: 869- 6660.
[Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
Pa medio di esaki Yiunan y demas Famia kier a gradici tur esnan cu di un manera of otro a mustra nan atencion y duna nos sosten durante fayecimento y entiero di nos defunto stima:
Beatrice Elvira Hodge
*02 Juni 1951 – †28 Augustus 2022
Gradicimento ta bai na tur cu tabata presente na e momentonan dificil, na tur esnan cu a manda flor,
krans, yamadanan.
Danki na Stichting S.A.B.A. cu a cuida nos Mama/ Tanta pa nos.
Danki for di profundo di nos curason, boso atencion y presencia tabata un gran Consuelo pa nos.


text:
Dos siman pasa e problema di “Loan Shark” a bini dilanti den nos komunidat i den presentashon di Sr. Tromp di Banko Sentral e tabata tópiko di dia.
Públikamente un petishon públiko a wòrdu hasi na Sr. Tromp di Banko Sentral pa banko nan sera kabes pa mira ki posibilidat tin pa yuda e hende nan mas abou den nos komunidat ku pa motibu ku no tin un posibilidat pa haña un fiansa na un interes mas sosial ta haña nan obligá pa kumpli ku nan obligashon manera kumpra kos nan di skol pa nan yunan ta hinka nan kurpa den obligashon ku na final di dia nan no por kumpli.
E operashon aki di “Loan Shark” tantu na esnan grandi mehor organisá i tambe serka esnan los ta pidi un atenshon riba nivel di Gobièrnu i tambe Parlamentu pa hasi algu na e situashon aki ku ta un molèster grandi den e komunidat.
E komunidat a keda desapuntá ku ningun Parlamentario komo representante di pueblo no a bisa nada ni hasi nada pa e situashon ku ta pèrta den hopi kas di familiar. Si tin un problema grandi den e komunidat aki ta: Kon ta kumpra kos nan pa skol sin hinka nan mes den problema finansiero grandi.
E problema mayor ta: ku un hende ta fia 1500 florin 12 luna a pasa i e a faya di paga un par di bes, e multa ta subi ku ta pasa e kapital 2 biaha i e situashon aki den un komunidat na òrdu mester trese un paro na e situashon nan aki promé e sali for di man.
Un petishon ta bai na Sr. Tromp i tambe na e Parlamentario nan i tambe na Gobièrnu ku tin e nesesidat nan di e pueblo marginá na pechu pa hasi algu na e problema aki di “Loan Shark”
Nos sosiedat ta pidi pa bin ku un sistema struktura kaminda ku tur hende ku no por sali for di nan debe pa pidi yudansa den e sentido ku e fundashon lo guia e persona pa e siña kon por mehor.( Ku otro palabra e persona ta bai bou kuratela pa un tempu)
Di antemano danki pa a lesa e informashon aki,
Edgar gachi Leito, tei. 5231930, fecha: 27-7-2015.


text:
Healthy Indoors Workshops
Workshops pa un Lugar di Trabou Saludabel
SVb conhunto cu Fantastic Gardens y Viana Healing Center ta organisa 4 dia sumamente interesante cu varios topico relaciona cu crea y mantene un luga di trabou saludabel pa tur empleado.
Salud den e luga di trabou ta algo cu ta concerni nos tur pero desafortunadamente hopi biaha no ta haya su atencion debido. Den e siman di september 18 te cu 21 lo tin 4 dia yena cu informacion valioso pa tur e doñonan di trabou y personal di departamentonan di Recurso Humano. Tur organizacion cu kier siña cua factornan por afecta e salud di e empleadonan den nan luga di trabou lo haya e workshopsnan di interes. Lo ta bay tin recomendacionnan cu lo por yuda pa baha absentismo (AO) di cualkier organizacion sea den sector priva of publico.
E evento lo cuminsa diamars 18 di september cu e workshop “How to Grow Fresh Air with Plants” cu lo wordo duna dor di sr. Felipe Montoya. Den e workshop aki lo comparti cu organizacionnan con bo por crea aire fresco den cualkier luga di trabou cu ta den un edificio, kico ta e factornan pa tene cuenta cun’e, y tocante e mantencion di esaki. Ta conoci cu tin 10 matanan cu ta enrikece e aire den cualkier luga sera y ta purifica esaki cu oxigeno fresco den e ambiente. E realidad ta cu pa por disfruta pa temporada largo di e beneficionan aki den cuadro di bo salud, tin sierto medidanan cu mester wordo tuma pa por mantene e Oxygen Plants nan aki. Sr. Montoya lo elabora riba esaki.
Dia 19 di september Dr. Carlos Viana di Viana Healing Center lo toca e tema di “What the Beep! Bio-compatible Employee Enrichment Programs”. Aki lo comparti differente factornan cu no ta visibel ni tampoco tangibel pero cu ta presente den luganan di trabou manera oficina. En particular luganan cu no tin mucho ventilacion tin varios aspectonan cu lo por haci empleadonan malo sin cu nan por ripara ni tuma nota di esaki. Varios biaha ora cu e empleado a manifesta e sintomanan ya ta laat paso e ta bira malo cu consecuencia cu e lo bay AO. Dr. Viana lo comparti na tur presente su experencia y conocimento amplio di e material di malesanan relaciona cu trabou pero tambe kico e organisacionnan por haci pa preveni e situacion pa bira malo. Dr. Viana lo comparti tocante e Bio-compatible Employee Enrichment Programs cu el a desaroya.
Dia 20 di september Sra. Flora de Vries- Petronilia lo presenta un topico serio pero actual na Aruba di “Sick Building Syndrom”. E berdad por ta duro pero como gerencia e ta importante pa evalua si e luga di trabou no ta pasando birando un edificio di malesa o mihor dicho un “Sick Building”. Kico e fenomeno aki ta, con e ta afecta e productividad y absentismo pa cualkier organizacion ta djis un par di informacion cu lo wordo comparti den e workshop aki door di Sra. De Vries-Petronilia. E enfoke ta pa percura cu tin un plan di prevencion pa evita cu pa motibo di e sindroma aki cu e empleadonan su bienestar y salud ta bay atras te hasta bira critico. SVb ta na disposicion di tur organizacionnan publico y priva pa acepta e invitacion aki. E compromiso pa baha e absentismo door di malesa ta un responsabilidad mutuo entre e dunado di trabou y e empleado. Den esaki SVb tey pa por guia e proceso aki y duna recomendacionnan pa un luga di trabou mas saludabel, puro, y na final cu ta mas productivo.
E ultimo dia di e secuencia di workshops lo ta den seno di un Panel Discussion y Interactive Workshop entre e participantenan y tur e 3 oradornan. Durante esaki lo conclui e siman cu kiko cada representante a hanya mas interesante, practica, y pa por aplica esaki den su luga di trabou na bienestar di e empleadonan cu ta traha den e edificio di e organizacion concerni. Tur participane lo ricibi un Certificado di Participacion como aprecio pa a atende e sessionnan cu lo hasi un impacto positivo na e estado di salud di e empleadonan.
E oportunidad aki ta wordo extendi na dur doño di trabou, hefe di departamento di Gobierno, ehecutivo di Recurso Humano, y cualkier miembro di gerencia cu ta concerni e topico di crea un ambiente saludabel di trabou pa su personal cu ta traha den un luga di trabou cu ta paden y ta un espacio sera. Tur workshops ta completamente gratis y cada organizacion por manda maximo 2 representante pa atende e siman di “Healthy Indoor Environment Workshops”. Pa mas informacion y pa registra por yama 592-2770 of tambe por manda un email na commercial@fantasticgardensaruba.com.


text:
Normalmente sa duna un gobierno nobo cu sinta 100 dia pa asina mira kico e tin den tapara pa e proximo 4 aña riba nivel di gobernacion di un pais. Hopi biaha ta wordo spera cu den e prome 100 dianan e base di e gobernacion ta wordo poni pa asina cumpli cu loke a bin ta wordo priminti p.e. durante campaña.
E idea di e prome 100 dianan ta un manera pa evalua un gobernacion, y esaki a cuminsa na 1933 tempo di Presidente Franklin D. Roosevelt. E tempo ey Merca y mundo completo tabata den un crisis y a bin cu e New Deal cu mester a percura pa pone e wiel di economia Mericano y consecuente esun mundial cuminsa draai. Asina tambe a bin e aspecto di e prome 100 dianan unda ta duna gobernacion un chens y asina evalua e logronan. Ta trata aki mas bien di un tradicion no skirbi, pero den tempo di crisis dificilmente nos por sinta warda e 100 dianan aki pasa.
Loke si nos por bisa cu desde cu eleccion a tuma lugar dia 25 di juni, a tarda mas di 80 dia pa un gobierno nobo sinta, mientras cu riba dia dia eleccion anochi Prome Minister a sali bisa cu no tin tempo pa perde mirando e situacion grave cu nos pais ta aden y cu mester bin un gobierno mas rapido posibel. Desde maart 2021 sinembargo nos tabata tin un gobierno demisionario cu a tuma hopi decisionnan hasta den e 80 dianan di formacion cu no ta na bienestar di nos pueblo y cu lo por tin su consecuencianan cu nos no ta desea pa nos pais. Cu instalacion di Gabinete Wever-Croes II, tabata bisto cu loke ta conta ta loke cu gobierno Hulandes kier impone riba nos, via e.o. CAft y tambe convenio y palabracionnan haci.
Sinembargo loke nos ta constata ta e hecho cu e gobierno actual de facto ta un continuacion di e gobierno anterior. E prome ministro actual segunda y apoya pa por lo menos 2 integrante di e conseho di ministro actual ta100% na altura di tur e clesticknan cu lo bay wordo propina den stoma di nos pueblo! Cada uno tabata sa di esakinan prome cu eleccion pero a scoge pa keda keto. Tipo di accionnan asina NO ta INTEGRO. Esakinan mas bien ta actonan MACHIAVELICO!
Den e siguiente dianan nos lo bay mas den detaye di e medidanan Machiavelico cu lo ser tuma, e.o. den AZV, dolarizacion, edad di pension, cambionan den LMA, tornomento na nos sistema fiscal etc etc. E biaha aki mi lo toca e temanan di cambionan den nos leynan laboral y den nos LTU. Manera ya ta conoci riba Black Friday 13 di november 2020, e Prome Minister di Aruba a pasa e pueblo Arubano un puñal den su lomba na unda el a firma un acuerdo traicionero y strangulante cu Hulanda. E fin di siman cu a pasa mi a haya e documentonan cu gobierno di Aruba proximamente (prome cu 15 di november 2021) lo mester simplemente “teken bij het kruisje”! Tur esaki a base di e acuerdo traicionero y strangulante a consecuencia di e acuerdo ariba menciona. (Machiavelico)
Den e acuerdo aki tin masha hopi asuntonan firma cu lo nifica un sufrimento pa nos pueblo pa motibo di e gobernacionnan desastroso desde fin di 2009. Nos lo bay mustra den e siguiente dianan e puñalnan di e gobierno POREDMEP y awor cu apoyo incondicional y 100% den e gobierno actual.
Esaki ta e prome 2 traicionnan!
* E fenomeno di Hire & Fire lo drenta na vigor! Kico esaki lo nifica pa e homber chikito?
Esaki kiermen cu lo bay tuma hende riba ” 0 (nul) uren contract”. Pues asina bo no por bay niun banco pa nada y e doño di trabao por kita bo na su antoho! Mas abuso contra e pueblo trahador. Esaki lo nifica tambe cu e proteccion cu e clase trahador tabata tin lo cay afo. Esaki lo nifica cu e homber humilde lo bira mas pober (“low class”) y e rico lo bira mas rico(“elite group”)!
* Flexibilisacion di nos LTU. Ya caba Caft a laga sa cu esaki kiermen cu mester laga 28.000 contribuyente drenta! Esaki den cuadro di e “gezinsherening” cu ta hancra den e tratado di “family-life”! Esaki lo nifica cu por lo menos 75.000 alma extra riba nos pida baranca di 180km2! Pues nos pais lo bira GIGA sobrecarga! Esey lo sigui explota mas ilegal y e Arubiano lo keda sin trabao! Y e pueblo humilde ta esun cu proximamente lo mester acepta cu lo bay torno na su derechonan den AZV, nos yiunan lo mester bay den klasnan di 40 alumno etc etc.
Den e plan total lo bin un tornomento formal den e pakete existente di AZV y lo bin e asina yama “eigen bijdrage ” cu gobierno a sapatia y nenga redondamente prome cu eleccion! Y awor ta bay firma “bij het kruisje” djis pa bolbe haya e “geldbuidel” en bes di e “kraaltjes en spiegeltjes ” di antes. Esaki ta djis e top di e ijsberg di e sufrimento pa nos pueblo. Proximamente nos lo publica mas di bochornonan aki, tur a consecuencia di e traicion di nos Prome Minister actual y pa colmo apoya pa full conseho di ministro y un mayoria den Parlamento!
Ay, mi Aruba,ki dia e sufrimento aki ta caba?


text:
KRALENDIJK – Hopi interes ta loke tabatin un bes mas djaluna 14 di desèmber pa tratamentu di e kaso den korte kaminda a kita bida di e hòmber norteño Rafelino Boezem. Debí na e kantidat di persona pa sigui e kaso, a hasi un ahuste i solamente famia serkano por a sigui e kaso den sala di korte. Otronan a bai den un sala na Hotel Mariott i a sigui e kaso pa medio di konferensia di video. Tin yunan di e víktima ku ta na Hulanda i aya nan a sigui e kaso. Ministerio Públiko ta akusá e dama Dayerona R., di 27 aña di edat di a asesiná Rafelino Boezem. Esaki a tuma lugá 14 di yüni 2020. E hòmber a risibí diferente hinká riba e dia menshoná i a fayesé akonsekuensia di e hinká nan.
AKUSADO TA BISA
E akusado a bisa ku riba e dia en kuestion e tabata huntu ku un amiga. E amiga a bai pa topa ku un hòmber kasá. E akusado a bisa su amiga, e ta deseá pa bai papia ku e víktima, pa nan por tin un bida na pas ku otro. Nan a bai na un kas serka kaminda Rafelino ta biba i aki e amiga di e akusado a bai serka un primu di Rafelino. Ta trata di Elo. E momentu ei, e akusado a kana bai kas di Rafelino ku e meta pa djis papia kuné. Dado momentu e víktima a saka kuchú riba e akusado i a zuai esaki diferente bia, Debí na esei, akusado Dayerona a hala patras i saka un kuchú ku e tabatin i zuai komo un defensa pe. Momentu ku el a mira sanger, el a kore bai direkshon di su outo. E dama a deklará ku loke a sosodé tabata defensa propio.
Hues mr. Stefan Van Lieshout a dirigí palabra na Dayerona bisando: ”Hende ta bisa ku bo tabata na e sitio, sinembargo un otro persona a hinka Rafelino komo konsekuensia fatal. Awor abo ta karga e responsabilidat di a hinka Rafelino.
E akusado a kontesta hues: ”Si tabata algu diferente a sosodé, lo mi a bisa esei. Mi tambe tin doló di loke a sosodé”, akusado Dayerona a bisa. El a keda sorprendé momentu ku el a mira pa medio di ‘screenshot’, e heridanan na kurpa di e víktima. E no por a kere ku el a hasi asina hopi kos.
RAPÒRT SIKIATRA SIKÓLOGO
Rapòrt di sikiatra i esun di sikólogo forénsiko a konkluí ku Dayerona ta drenta den relashon amoroso ku un persona, kende e ta deseá pa yuda nan. Momentu ku esaki no resultá, e ta reakshoná hopi desapuntá. Otro kos; e tabata hopi rabiá tokante maltrato i destrukshon di su outo di parti di Rafelino. Si dun’é bon ayudo, tin poko chèns pa algu manera esaki ripití. Hues a duna oportunidat na famia di e víktima, pa trese dilanti nan sentimentu. Un momentu di hopi emoshon. Entre otro a lesa deklarashon di mayornan i otro miembro di famia di Rafelino.
DAYERONA AWOR DESPUES DI 6 LUNA
Riba pregunta di fiskal mr. Teengs Gerritsen, Dayerona a konta kon e ta sintié awor despues di 6 luna ku loke a sosodé. “Tur dia mi tin doló i ta yora. Tur dia mi ta hasi orashon pidi Dios pordonami. Mi ta spera un dia e famia pordonami.


text:
Pa pueblo no tin tempo, no tin solucion y no tin alivio pero tanto pa loke ta e grupo grandi di ‘friends and family’ y bufete di abogado di Papa, si tin tur posibilidad pa sigui bira rico riba sufrimento di pueblo.
Parlamentario di fraccion di AVP, Arthur Dowers ta mustra c’un biaha mas gabinete Wever Croes ta demostra cu hamas y nunca e tin pueblo prome cu tur cos ya cu practicamente tur decision cu tin di haber cu gana placa, ta pa nan hendenan y pa pueblo ta medida so tin riba agenda.
“Henter un comedia un biaha mas caminda cinco minister y shete parlamentario marioneta ta trata di bende pueblo un 6 pa un 9 y ta haci esaki den un forma asina ofensivo caminda cu realmente e gobierno di Prome Minister Evelyn no tin berguensa mas cu pueblo sa cu nan ta gaña.
Awor a organisa un evento di algun minuut den Convention Center pa informa pueblo cu “Lotto pa Deporte ta di Aruba atrobe,” sugeriendo cu lo a yega na un acuerdo cu ‘Canadian Bank Note’ sabiendo cu ningun momento a yega na un acuerdo cu e banco menciona.
Ora cu scucha declaracion di Minister Endy Croes papia di un ‘logro” ta mescos cu mira un pushi para dilanti di un aquarium sperando e momento yega pa e come tur pisca.
Henter e scenario aki dialuna ultimo, esaki ta di dos ocasion cu ministernan di gabinete Wever I y II ta usa e grito di “rescata” un compania cu ta pertenece na pueblo, ya cu ta mesun grito Prome Minister a usa ora cu dos aña y mey pasa, a kibra e contract cu CITGO.
E tempo ey tambe a informa pueblo cu “refineria ta bek den man di pueblo” pero awe e refineria ta sigui putri bay perdi ya cu su gobierno no a haci algo pa desaroyo esaki.
Awor ta mesun grito bashi di triunfo di mesun gobierno aki, gritando cu “lotto ta bek den man di pueblo” mientras cu tur cos ta mustra cu no tin acuerdo ainda, algo cu e propio gobierno mes a confirma ora cu a nombra un comision pa bay negocia cu Canadian Bank Note.
Cu e logro di CITGO gobierno di Evelyn a permiti e compania aki bay sin paga 300 miyon dollar cu nan mester a paga pa kibra e contract pero den tur dos proceso tanto di lotto como refineria, tin un bufete di abogado di Papa di Prome Minister cu tabata envolvi den e procesonan aki.
Awor un biaha mas por mira presencia di abogado Anthony Ruiz di Bufete Croes, Wever & Ruiz envolvi den e team negociado pa bay atende cu Canadian Bank Note y cu sigur ta cobra pa su servicionan mustrando un biaha mas con placa di pueblo a wordo reparti entre friends and family.
Ta mesun abogado Anthony Ruiz aki, a negocia cu CITGO pa asina kibra e contract cu tabatin y cu a pone cu pais Aruba a perde 300 miyon dollar pero e bufete si a gana su placa bon gana y cu e gabinete Wever Croes, nunca e bufete aki lo sali perdi,” Parlamentario Arthur Dowers a declara.
Recientemente Gabinete Wever-Croes a anuncia, den un ceremonia cataloga como un evento politico den RenaissanceConvention Center, cu a kibra e contractcu Canadian Bank Note pamaneha y organisaloteriapaFundacion Lottopa Deporte. E contract, cutaexistipa hopi aña caba y cualgun aña pasa Minister Alex Schwengle a revis’e, atrobe lo conoce un revisionofkiebro. Gobierno a papia di kibra e contract mientras cu otro parlamentarionantapapia di cambia e contract den cual mas placa takeda Aruba y menos tabayCanada.
Team negociado
Minister Endy Croes huntocuConseho di Minister, a instala un comisioncutin como tarea pa negocia cu Canadian Bank Note y purba tur manera pakibra e contractcunan. E ekipoakitaconsisti di ex-minister y actual consehero di Minister Dangui Oduber, esta mr. AndinBikker. Tambe a inclui den e comision abogado y alabes consehero di Minister Dangui Oduber, esta mr. Arlene Ellis-Schipper. A acerca tambe abogado y alabes consehero di Conseho di Minister riba varios caso y proyecto, esta mr. Anthony Ruiz di e Bufete Croes, Wever& Ruiz. Den e comisionnanta conta cu e experticio tambe di ex-bankeroAlwyn Lin, consehero di minister y tabatatrahana Bufete Croes, Wever& Ruiz. E ta un candidato awopamanehaFundacionFacilidadnan Deportivo pa e mesunMinister Endy Croes. Tambe e dos miembronan di Hunta di Supervision di Fundacion Lottopa Deporte, esta Robert Maduro y Kenneth Bikkerhuntocu e director interino di Fundacion Lottopa Deporte, esta JunnyFigaroa.


text: Na retonde di paradera a tuma luga un accidente entre un Toyota Rav y un Toyota Tercel berde. E Toyota Rav ya caba tabata riba e retonde pa sigui direccion paradera. Sinembargo e chauffer a sinti un golpi duro y na momento cu e la para ya siendo ta riba e retonde caba un tercer cu ta bin di pariba no a para pero a sigui street riba e retonde y consecuencia di esaki ta cu e la dal den e Toyota Rav. E chauffer di e Toyota Tercel a sali for di e auto core bay y na unda cu e pasahero a keda bisa polis cu su persona tabata na stuur, pero testigonan presente a mira e homber core bay. Polis a check ambos chauffeur si nan tabata bebi , pero a resulta cu tur dos a sali zero como resultado. Polis a tuma datos y seguro tambe a presenta na e sitio.


text:
Transporte Públiko
Transporte Públiko na Boneiru
Ta otorgá pèrmit di taksi i outobùs pa un periodo di maksimalmente 5 aña na personanan natural ku ta establesé na Boneiru. Banda di esei e shofùrnan mester tin un pèrmit pa kore taksi òf outobùs ku e Hefe Lokal di Polis ta duna. Ta otorgá un pèrmit pa kore taksi òf outobùs solamente na personanan ku ta den poseshon di un reibeweis bálido, ku tin 25 aña òf mas i ku ta di ‘bon komportashon moral i sosial’. Shofùrnan di 60 aña bai ariba tur aña mester pasa tèst médiko.
For di e Ordenansanan Insular vigente ta resultá ku e trabou komo shofùr mester ta un aktividat prinsipal. Esaki ta nifiká ku kore un taksi òf outobùs mester ta e fuente mas importante di entrada pa e shofùr, pues no un aktividat sekundario.
E maneho relashoná ku transporte di persona den outobùs ta basá riba e Ordenansa Insular ‘Autobusdiensten Bonaire – Servisio di outobùs Boneiru’ di 1961. E Ordenansa Insular ‘Huurautodiensten Bonaire – Servisio di outo di hür Boneiru’ ku ta regulá transporte pa medio di taksi ta data di 1962.
Ta nenga òf hala un pèrmit aden ora ku e persona ku a hasi petishon òf e persona ku tin un pèrmit ya kaba na un otro manera por sòru sufisientemente pa su propio mantenshon. Den ‘operashon di su servisio’ e persona ku tin un pèrmit por laga un shofùr dun’é asistensia. E shofùr ousiliar aki tambe mester disponé di un pèrmit pa kore taksi òf outobùs.
Transporte públiko ta transporte kolektivo, transporte pa medio di taksi ta transporte individual / di grupo. Na Boneiru transporte públiko ta na enkargo di shofùrnan di outobùs, miéntras, e shofùrnan di taksi ta enkargá nan mes ku transporte pa medio di taksi.
Un petishon pa pèrmit pa servisio di outobùs i di taksi ta sosodé por eskrito na Kolegio Ehekutivo i ta kontené por lo ménos e siguiente informashonnan: fam, nòmbernan djadilanti, fecha di nasementu, lugá di nasementu, adrès i nashonalidat di e persona ku a hasi petishon.


text:
Kralendijk – Djárason 1 di desèmber 2021, hendenan riba 70 aña ku ta biba na Rincon por pasa e angua di buster sin sita. Esei por di 11:00 – 14:00 na e ofisina bieu di dòkternan di kas Castro na Rincon na Kaya E.B. Sint Jago 7.
Un hende por pasa e angua di buster si mas ku seis luna pasá el a pasa e di dos angua di corona. Si un hende a haña COVID-19 despues di e di dos angua, e ora ei e mester warda por lo ménos seis luna pa pasa e angua di buster.
Djasabra último, hendenan riba 80 aña por a pasa e angua di buster na Sentro Deportivo Jorge Nicolaas pa promé biaha. E departamento di Salubridat Públiko ta ofresé e angua di buster na Rincon, pasobra ta konosí ku pa sierto habitante di bario ta difísil pa bai Playa pa e angua akí.
Salubridat Públiko ta regla tambe e angua di buster pa hendenan grandi ku ta na un kas di kuido. Esaki ta bai den konsulta ku e kasnan di kuido i famia di e grandinan. Dia ku habitantenan di Boneiru por a pasa e promé i di dos angua di corona, tambe a pasa habitantenan di kasnan di kuido angua na e kas mes.
Djarason 1 di desèmber 2021, habitantenan di Cocari na Rincon ta na bùrt pa e angua di buster. No ta pasa nan e angua na e ofisina bieu di dòkter Castro, sino na Cocari. Hendenan riba setenta aña na Rincon ku ke pasa e angua di buster i no ta biba na Cocari, por pasa di 11:00 – 14:00 na e ofisina bieu di dòkter di kas Castro.
Hendenan riba sesenta aña por traha un sita via 0800 0900 pa pasa e angua di buster riba djasabra den desèmber. For di 4 di desèmber 2021 habitantenan di 70-80 aña ta na bùrt pa pasa e angua di buster. For di 18 di desèmber 2021 habitantenan den e edat di 60-70 aña ta na bùrt pa e angua.
No ta posibel pa pasa e angua di buster riba djasabra den desèmber 20201 sin sita. Den desèmber ketu bai habitantenan por pasa e promé i di dos angua sin sita riba djasabra. Bo tin pregunta tokante e angua di buster? Yama e ora ei 0800 -0900.


text:
Si no ta pa e pandemia, awe Aruba lo a conoce surplus despues di 12 aña
ORANJESTAD – Recientemente IMF a publica su rapport di nan evaluacion financiero y economico di Aruba den nan Article IV Mission di nos Pais. Den e ultimo rapport aki, IMF ta confirma cu Gabinete Wever-Croes a hiba un manehofinanciero y economico responsabel. Si no tabata pa e pandemia, awe Aruba lo a conoce un surplus despues di 12 aña cu nos Pais a conoce solamente deficitnan.
Den su rapport, IMF ta verifica cu e maneho financiero y economico di Gobierno tabata bay den bon direccion. E caminda cu Gabinete Wever-Croes a scoge pa baha debe y traha riba diversificacion di economia tabata uno prudente y corecto. A haci un trabou grandi pa baha un deficit cu a yegate na 444 miyon na aña 2012 na un surplus di 46 miyon florin na aña 2020 promer cu COVID19 a bati na porta di Aruba.
Aunke cu awor aki nos ta bolbe bay core algun aña cu deficit, Gabinete Wever-Croes a sa di traha un fundeshi fuerte paAruba su finansa publico. Ta di spera cu pronto Aruba sueconomia por reactiva y cu nos por yega atrobe na nivelnanresponsabel di deficit sigui atrobe pa surplus den un futurocercano.
E rapport di IMF por wordo lesa via e link:


text:
WILLEMSTAD — For di awe Blue Bay Curaçao Golf & Beach Resort ta presentá su di dos CSO, ‘Chief Sport Officer’, i ala bes esun mas nobo: Didi Gregorius.
Komo ‘Chief Sport Officer’ e shortstop di New York Yankees ta bai kompartí su karakter positivo i su logronan deportivo ku e tim di direktor, e empleadonan i partnernan di Blue Bay. Ademas e lo karga e diferente evenementonan deportivo ku Blue Bay ta sostené i organisá. Gregorius ta na Kòrsou algun siman pa aña i durante di e temporada ei lo e traha ku Sepp Koster (CEO), Walter Hofstede, (CDO) i Rogier van der Meer (CCO).
Na novèmber di aña pasá Blue Bay a introdusí su promé CSO di e resort. E hòmber mas lihé den Reino Hulandes, Churandy Martina, komo ‘Chief Smile Officer’. Aña pasá ámbos CSO a sera konosí ku otro pa promé biaha durante di Curaçao Baseball Week, i e similaridatnan tabata grandi. Mesora tabata tin un klek i rèspèt mutuo pa logro di otro i tambe pa e forma di ehersé deporte, esei tabata un gran momentu pa deporte profeshonal.
Rogier van der Meer, ‘Chief Commerce Officer’ di Blue Bay: “Nos ta kere den e similaridatnan entre maneho di un empresa i deporte na nivel altu. Didi pa nos ta simbolisá esei, un atleta ku ta pone tur kos un banda pa logra e mihó i e máksimo. Enfoká riba éksito, dispuesto pa siña tur dia i únikamente satisfecho ku e logra di e esenario máksimo. Un bunita laso ku e metanan di nos resort.”
Didi Gregorius, e ‘Chief Sport Officer’ nobis nobis: “Mi ta hopi entusiasmá pa realisá huntu ku e tim di maneho di Blue Bay, Churandy Martina i tur otro empleadonan e próksimo pasonan pa Blue Bay. Enfoká riba e meta ku bo ke logra i determinashon pa hasi tu kos pa realisá esaki ta algun di e kosnan ku mi lo bai trese dilanti. Mi ta sintimi na kas na un empresa ku ta pensa na un manera deportivo manera di Blue Bay i mi ta kla pa e reto nobo aki.”
Riba 7 di mart Gregorius ta hunga su promé torneo huntu ku e tim di Reino Hulandes kontra Korea. E otro dos weganan den e promé buèlta ta kontra Taipei Chines i Israel. Tur kolega na Blue Bay lo wak e torneo ku èkstra atenshon, kaminda e ekiponan mas mihó na mundu ta enfrentá otro.
Gregorius entretantu tambe ta fanátiko grandi di gòlf i bo ta hañ’é regularmente riba e kancha di Blue Bay. Tin similaridat entre gòlf i beisbòl, i esei ya ta notabel na e swing Gregorius. Na final di e temporada di 2017 Greogorius lo por gaña wak si e ta gana un di e torneonan di gòlf di Blue Bay.


text:
historia
-
News
Prome biaha den historia asmablea virtual a tuma lugar
Presidente di COA, Roy Mezas a elabora riba e Asamblea di Comite Olimpico. Pa prome biaha den historia e asamblea…Read More »
-
News
Roy Mezas ta papia di aña 2018
Aña 2018 tabata uno super exitoso, e mas exitoso den historia di e existencia di Comite Olimpico Arubano. Presidente di…Read More »
-
News
COA a celebra e temporada 2018
Comite Olimpico Arubano a celebra hunto cu su staf y personal den La Vista Restaurant di Aruba Marriott Hotel E…Read More »
-
Buenos Aires 2018
Kyala y Mali a truinfa
HISTORIA Duo di Beach Volleyball Kayla Arends y Mali Rafini a triunfa den nan prome encuentro den e Youth Olympic…Read More »


text:
Willemstad Curacao: Den siman tras di lomba tabata hopi comenta cu na e parke di entretenimento Curacao Sea Aquarium na Curacao unda tin dolfijn e gerencia kier bende 5 dolfijn.
Esaki no a cay den bon tera cerca di e yiunan di Curacao. Di biaha Animal Rights di Hulanda a manda informa cu nan ta rabia cu a manda 5 dolfijn di Curacao pa Saudi Arabia, y a te hasta bringa e caso den corte. Hues a puntra den corte esnan encarga cu e dolfijnnan relaciona cu e mandamento di e animalnan aki afo y nan no por a informa. Hues a informa si no tin permiso nan tin oaga 200.000 florin pa cada animal. A bay asina leu cu e cliente a pidi hues pa revoca pidi hues cual permiso rond di esaki pa asina e animalnan no bay. Duranta un bay bin e animalnan aki a bay tog den oranan di anochi laat. Awor aki Animal Right ta bringando pa trece e dolfijnnan aki bek. Pa hiba y posibel trece nan bek lo costa 2 miyon florin abogado a informa.


text:
Engelandstraat/Frankrijkstraat – Dialuna atardi den careda di 4’or polis a bay e crusada conoci pa accidente ariba Engelandstraat cu Frankrijkstraat.
Un biaha mas a sosode un accidente eynan entre dos auto.
Na yegada di polis a bin topa un Honda SUV y un Kia Picando vcar.
E dama den e Kia Picanto tawata esun mas herida, cu corta na cabes y mas dolor na curpa, pa locual ta e otro chauffeur e la ricibi golpi na brasa pero tawata ok.
Na yegada di ambulance e Paramediconan a opta pa hiba e dama herida Hospitaal pa haya mas tratamento.
Polis di trafico tambe a yega na e sitio mirando cu tawata trata di un accidente cu hende herida.


text:
Fundashon Wikimedia (Ingles: Wikimedia Foundation Inc) ta un organisashon merikano no-komershal ku tin e meta pa plama konosementu liber. Nan ta hasie dor medio di diferente proyekto, di unda e ensiklopedia di internet "Wikipedia" sin duda ta mas konosi. Sede di Fundashon Wikimedia ta na San Francisco, California.
E lantamento di e organsashon tawata ofishal for di 20 di yüni 2003 dor Jimmy Wales, direktor di Bomis Inc. i ko-fundadó di Wikipedia.[1] E nomber "Wikimedia" ta pensa dor Sheldon Rampton di un WikiEN-l-mailinglist posting den mart 2003. Despues e nomber a bira wikimedia.org i wikimediafoundation.org di e Fundashon Wikimedia garantisá dor e uzadó Daniel Mayer.


text:
Lo manda e dekretonan di balor pa ‘vastgoedbelasting’ den yüni 2021 ku 01-01-2021 komo fecha di determinashon. Entrante medio yanüari 2022 lo manda e papelnan di belasting di ‘vastgoedbelasting’ 2021.
Ta kobra ‘vastgoedbelasting’ na doño di propieda tin móbil manera un di dos kas òf edifisio di kompania. E kas ku e doño ta permanesé aden komo residensia prinsipal ta eksonerá di ‘vastgoedbelasting’ i ta kaibou di ‘grondbelasting’. Pa otrotipo di eksonerashon por chèk nos wèpsait.
Lo manda e dekretonan di balor pa negoshinan den un fase mas lat durante e aña.
E dekretonan di balor ta hasi menshon di e balor di propieda tin móbil den e tráfiko ekonómiko. Ta determiná e balor a base di bentanan resien. Pa balor di kas I tereno di konstrukshon ta uza tambe e sifra di preisíndise ku CBS ta stipulá. Taksadónan ta determiná balor di edifisionan di kompania I opheto nan spesial a base di un taksashon di fachada.
Den kaso ku tin pregunta òf si bo ke mas informashon, por fabor tuma kontakto ku Belastingdienst via number di telefòn 715 – 8585 òf chèk nos wèpsait: https://www.belastingdienst-cn.nl/onder…/vastgoedbelasting
Tin foyeto tokante ‘vastgoedbelasting’ optenibel na 3 idioma. Por haña esaki nan riba e wèpsait bou di ‘vastgoedbelasting/documenten’.


text:
KRALENDIJK – Sindikato di Maestronan Boneriano (SIMABO) ta hopi disididu. Nan ta haña ku mester sera skol den kuadro di medida di prevenshon di coronavirus. E otro sindikato ku tambe ta defendé personal den sektor di enseñansa ABVO, ainda no a tuma un desishon klave.
Saliendo for di e posishon ku USIBO a tuma den e punto anterior nos kier trese un ehèmpel di esaki pa loke ta trata e sektor di enseñansa. Na promé lugá USIBO a konsultá ku e dos sindikatonan ku ta representá e maestronan i e otro personal den enseñansa, esta ABVO i SIMABO. Tur dos ounke ainda no a bin huntu ta riba e mesun liña di pensamentu, ya ku tur dos a risibí e mesun kehonan for di e huki di mayornan, maestronan, personal i alumnonan den enseñansa. Miéntras tantu SIMABO a tuma un posishon fuerte pa sera skolnan, ABVO ta den deliberashon interno pa nan tambe yega na fiha un posishon.
SIMABO a formulá un idea i kier kompartí esaki ku komunidat. E ta algu tékniko pero ta ilustrá ku tumamentu di medida mester tin un base fuerte di lógika i funshonal. Nos ta sali for di dos dato, esta grandura averahe di e klasnan na e skolnan di SGB i e average di kantidat di alumnonan den e klasnan. Esaki ta grandura averahe ta 80 m2 i e kantidat averahe ta 30 alumno. Si bo dividí 80 dor di 30 bo ta yega na un sifra di 2.5 meter kuadrá di espasio pa kada mucha. Nos no a konta e gangnan mei mei di e reinan, ni e mesa dilanti di kada mucha, e mesa di e dosente i eventual kashinan den e klasnan. Na di dos lugá mester wak e rendimentu den un situashon asina. Di akuerdo ku e sindikato e rendimentu ta hopi abou. Na di tres lugá e klima pedagógiko no ta optimal, pues esaki tambe ta afektá e rendimentu.
Konklushon ta ku ta imposibel den un situashon asina pa tene i mantené e distansia sosial ku e konsekuensia ku transmishon di e virus ta evidente den tur forma. Un siutashon ideal lo ta ku den e mesun grandura bo ta aloká 15 alumno ku tin e ora ei un espasio di 5 meter kuadrá pa kada alumno.
E solushon ku e sindikato ta proponé ta pa forma un tim di krisis den e skol ku lo por aportá na un manera kreativo pa tene skol habrí, kontinuá ku dunamentu di enseñansa elimando e peliger di kontagia ku netamente e medida kier logra a base di e konseho médiko. Aki nos ta mira kon un di e puntonan di salida di USIBO por funshoná, esta di “ E ehekushon di e medidanan mester keda un responsabilidat di esnan pa kua e medida ta ser tumá “.
E punto di salida aki na nos opinion mester por konta pa tur sektor. Un tienda o un pakus o hasta un empresa grandi ta kalkulá su superfisio(e tabèl aki por enkargá servisio di asuntunan ekonómiko pa diseñé) i a base di e grandura di e superfisio ta determiná kuantu hende pareu na e mesun tempu por ta den e establesimento. E responsabilidat pa mantené na e regla aki ta den man di e doño di e empresa. Direktorado di Mantenshon i Supervishon i polis ta enkargá ku e kòntròl i ta mara sankshonan na e violashon. Asina aki USIBO ta di opinion ku henter nos komunidat(alomenos e gran mayoria) ta komprondé e meta di e medidanan, nan ta lógiko, nan ta sirbi e meta, i nan ta laga espasio pa kada ken karga su responsabilidat pa kontribuí pa evitá ku Covid 19 ta plama riba nos isla. Ban ta den esaki un ehèmpel. Nos ta un pueblo di un kondukta di tur parti di mundu gabá.


text:
Djadumingu mainta Emma Sint Jago, presidente di Fundashon Arte i Kultura, a entregá
Johannes Trinidad (Johans) rekonosimentu komo artista. Johans (78) ta toka kitara den e
grupo Foyan Boys. FuHiKuBo i Museo Chich’i Tan ta partner den e dunamentu aki di
rekonosimentu. E foto ta mustra momentu ku Emma Sint Jago tabata entregá Johans Trinidad su rekonosimentu. E tabata den kompania di su famianan i integrantenan di Foyan Boys, e grupo den kua e ta militá.
Rekonosimentu pa Johans Trinidad
Djadumingu mainta Emma Sint Jago, presidente di Fundashon Arte i Kultura, a entregá


text:
Britannia den di cuarto luga cu solamente dos punto riba tabla mester di un victoria pa sigura nan continuacion den e play-off aki. Pa Nacional cu tin ocho punto, un empate mes lo sigura un plazo den e final di division Honor 2017-2018.
E wega den e prome 30 minuut nan tabata uno di dominio di Nacional cu posesion y yegada pero nada di gran peligro. Britannia su strategia tabata uno di defende bon y traha chens den contra golpi, cu en realidad tabata hopi efectivo. Britannia a defende bon wardando Nacional ataka pa despues busca un manera pa tira dilanti cu un bentaha di man to man, asina Britannia a haya hopi chens di habri maracador, apesar di e dominio di Nacional. Esey ta un bon strategia, ta locual nos tin custumber di wak di Nacional mes hasi, pero esey tabata traha pa Britannia.
Asina mes e prome chens di gol cla den e wega tabata di Nacional na minuut 13 pa medio di un tiro liber di Valdo Leocadio unda cu e tiro a dal den palo di gol. Despues di e chens ey di Nacional ta Britannia a cuminsa tuma mas iniciativa y cu bon yegadanan mane esun na minuut 16 despues di un cruse peligroso di Coco Estrada, Nacional no tabata parce bon prepara pa e contra golpinan aki di pasenan lihe dilanti den dos of tres toke so, asina Lionel Tromp a ricibi un pase di profundidad di Carlos Cano for di midveld, p’asina anota e prome gol di wega pa Britannia bay ariba 1-0.
Nacional a bay bek den posesion di bala y cu basta yegada pero no mucho skerpi, Britannia a opta ba bay den e mesun wega di contra golpi cu tabata asina efectivo te cu awo. Toch e insistencia di Nacional a duna fruta y na minuut 26 ta anota un gol di penalty den pia di Devis Oliveros, un penalty no mucho duidelijk ya cu e bala a rebota for di pia di Junel Sanchez di Britannia lora bay riba su brasa sin intencion algun, pero interpretacion di referee ta conta, asina e wega a bira Nacional 1 Britannia 1.
Nacional a sigui hunga su wega di control, Britannia cu su wega di responde, e Dragon nan cu mas yegada, algun peligroso, e Pumanan cu menos yegada pero hopi peligroso, tur dos portero tabatin man yen y tur dos mester a brilla den nan weganan. Net prome cu halftime na minuut 47, Britannia ta logra haya un tiro liber unda cu Sebastian Montoya ta emula Cristiano Ronaldo cu un beyesa di gol pa pone su ekipo den bentaha, un bentaha mereci te na e punto aki, Britannia 2 Nacional 1.
Den e segundo tempo e wega a mane bira mas balansa, Nacional no necesariamente a sali bay busca e gol di empate, nan a mane relaga Britannia mas espacio, locual a contribui na e wega 50-50 aki, nan strategia mas bien tabata di intercepta y ataka for di eynan, hayando Britannia den un desekilibro, ta nan ‘pan cu manteca’ toch? E strategia ey a kita e peligrosidad di e contra atakenan di Britannia. Un wega balansa den tur aspecto pa mayoria di e di dos tempo, Britannia, claro, a sali pa bay busca e gol pa aumenta bentaha tambe, ya cu un empate di Nacional lo no favorece nan den nada, pesey e busceda di e di tres gol, e gol di seguro.
E wega a sigui di banda pa banda pero sin por a concretisa, Nacional siendo Nacional a warda pa nan oportunidad y e oportunidad ey a yega na minuut 86 ora cu Deffery Banton for di su posicion di rechtsback a hasi un corida y cu un bon pase di Devis Oliveros a fusila e portero Dania di Britannia pa empata e wega 2-2.
Britannia cu mester di un victoria no por a hasi nada mas cu sali bay busca e gol ey, lagando espacio atras, t’asina Nacional a haya nan oportunidad pa bay ariba pa e victoria y den un di nan atakenan a haya un autogol for di cabes di Carl Geerman na minuut 88, Nacional 3 Britannia 2.
Esey tambe tabata e resultado final, un desapunte pa un Britannia cu a hunga hopi bon cu un strategia cu hopi otro ekipo no por efectua contra e actual campeon di Aruba. Pa mayoria di e wega aki Nacional no por a kibra Britannia, pero e pasta di campeon a sobresali toch na e ultimo minuut nan di wega, pabien Nacional. Britannia en cambio ta keda elimina di e manera aki for di Play-Off. ‘Man of the match’ ta Deffery Banton, un hungado di defensa cu ta dificil pa pasa y por hasta sali bay ataka efectivamente, mane a pasa awe.


text:
Naomi Bitoria kende ta kontentu ku apertura den e edifisio.
Willemstad,– Region pariba ta konta ku un guia eskolar na nivel yamá Samen naar de Top.
Pareu ku apertura di Kompleho deportivo Cas Grandi, Samen naar de top(SNHW) tambe a habri su portanan, riba djadumingu último. Segun Naomi Bitoria, kende ta na kabes di e guia eskolar, el a opta pa habri su guia eskolar 3 aña pasá den region pariba debí ku e ta kere ku tur bario meresé un guia eskolar na nivel. Den kaso di Samen naar de Top, tur mucha ku ta risibí guia eskolar di nan, por kome serka nan despues di skol i mas aleu risibí un yudansa eskolar di kalidat despues di skol. Ademas Bitoria ta splika ku nan ta spesialisá den yuda muchanan ku difikultat pa siña i tipo di yudansa asin’aki, ta difísil pa haña den region pariba.
Kaminda 3 aña pasá e guia eskolar a kuminsá ku 17 mucha awor ta guiando alrededor di 60 mucha . Tambe Bitoria a duna di konosé ku no ta solamente muchanan ku tin problema na skol ta bini serka nan. Tin ora na kas no tin un guia ni struktura kon pa hasi tareanan di skol, pues e guia ku struktura ku un parti di disiplina, tambe Samen naar de Top ta brinda e muchanan.
Tambe Naomi Bitoria ta gradisí e fundashon nan ku ta yud’é realisá e trabounan. Fundashon wow’i kariño ta yuda e guia eskolar ku materialnan di skol, mas aleu tin stichting signaalfonds ku ta kontribuí na e parti di alimentashon despues di skol, tambe tin Jansen de Jong ku ta yuda e kousa prinsipal ku meta pa yuda e muchanan den bario.


text:
Alcolado Glacial ta un marka Kurasoleño masha konosí bou di e poblashon di Kòrsou. E ta un produkto hopi kerí i e ta wòrdu usá na hopi lugá riba e isla ya pa hopi generashon. Aunke e produkto a bin ta kumpli ku diferente uso den transkurso di aña, e ta sigui ta un produkto ku bo mester tin den kas. No ta bèrdat?
Pero, kiko ta e historia di Alcolado Glacial? Kon bin a krea e produkto aki? Anto kiko a sòru pa e produkto aki bira un di e produktonan mas importante i eksitoso di Kòrsou? Lesa e artíkulo aki i laga nos bai bèk den tempu pa selebrá huntu e historia di Alcolado Glacial.
Alcolado Glacial a nase
Den dékada di añanan ‘40, un botikario na Kòrsou tabata buska un alternativa pa un ‘after-shave lotion’. E botikario aki, di ken nos no tin masha detaye, a eksperimentá ku vários produkto i diferente ingrediente, te na momento ku el a yega na e reseta di Alcolado Glacial. E botikario a ripará ku e no a yega na e after-shave lotion ku inisialmente e kier a yega na dje, pero ku e produkto ku el a krea, si tabata tin kualidatnan hopi refreskante. Despues di esaki, el a aserká Curaçao Laboratories anto bende nan e reseta.
E nòmber Alcolado Glacial a wòrdu skohe dor ku Alcolado ta nifiká friu anto Glacial ta un masa di eis. Pues ku e nòmber Alcolado Glacial ke representá un friu fuerte… anto kua mihó kompañero pa esaki ku un pingwin? E detaye interesante tokante esaki ta ku, ni maske e pingwin ta hopi konosí anto ta un di e pilánan di e marka Alcolado Glacial, en realidat nunka no a skohe un nòmber p’é. Si Curaçao Laboratories lo puntra bo pa duna e pingwin un nòmber, kua nòmber abo lo skohe?
Alcolado Glacial den komunidat kurasoleño
Ta for di 1948 spesífikamente, Curaçao Laboratories a kuminsá produsí i bende Alcolado Glacial den kantidatnan grandi. Na momento ku a kuminsá e produkshon, no tabata tin un idea di e importansia ku e produkto aki lo bai tin den pueblo kurasoleño. Loke si tabata bisto ta ku e produkto aki tabata destiná pa aliviá i kombatí e kalor ku nos sa eksperensiá riba nos isla. Poko poko e produkto a wòrdu adoptá pa grandi i chikí i el a bira un produkto ku simplemente no por a falta na kas. Dor ku mayoria di poblashon no tabata tin èrko na kas, a bira un kustumber pa basha un tiki Alcolado Glacial den awa ora di baña i asina sinti fresku pa mas largu. Ta asina ku e Alcolado Glacial a bira konosí komo e ‘èrko den bòter’.
Ademas di refreská, usuarionan regular di Alcolado Glacial a kuminsá us’é pa doló di kabes, nanishi será, tosamentu, doló di múskulo, aliviá piká di sangura, entre otro. Ta asina Alcolado Glacial a kuminsá bira parti di nos bida diario. Otro suseso ku a kontribuí na e kresementu di Alcolado Glacial tabata e tremendo propagandanan i promoshonnan ku Glacial a bin ta desaroyá den transkurso di aña. Awendia bo ta mira Glacial ta refreská hende riba kaya, den promoshon na diferente supermarket, hasiendo rifa tremendo riba medionan sosial, i hopi mas. Pero ken di nos (mayornan) ta kòrda temporada ku Mener Angel Job tabata usa su Alcolado Glacial den su programa “Show di Job” na kanal 8? E programa aki sigur a duna un impulso na Alcolado Glacial i ta forma parti di e kresementu di e marka.
Alcolado Glacial den eksterior
Ta ku hopi orguyo por bisa ku despues di hopi aña di esfuerso i apoyo di nos poblashon lokal, Alcolado Glacial ta konta ku rekonosementu mundial ya ku e ta wòrdu eksportá na mas ku 33 pais rònt mundu.
Plannan pa den futuro
E plannan di Alcolado Glacial ta pa sigui refreská i laga bo sinti mihó den momentonan malu. E intenshon pa ku futuro ta pa sigui desaroyá produktonan di kalidat altu, ku por kompañá bo den bo bida diario, i ta p’esei tin e Desinfektante di Man anto e Rub di Glacial. Otro produkto ku Glacial tin pensá di trese riba merkado lo ta produktonan similar, di kuido personal i mas ku klaro, refreskante. Kua otro produkto abo lo ke Glacial bin kuné?


text:
Gradicimento & Invitacion
Den nomber di su Esposo, juinan, nieta, rumannan y demas famia kier a gradici tur esnan cu di un manera of otro a mustra nan atencion durante enfermedad, fayesimento y entiero di nos defunto stima;
Sonia Marlin Wever – Solognier
*29 September 1955 – †12 Juli 2022
Gradicimento tambe ta bai na tur esunan cu a manda flor, krans, telegram, yamadanan,
mensajenan via Whatsapp, Facebook y e gesto nan bunita cu nos por a ricibi.
Danki na tur e Docter (nan), Verpleegster (nan) di HOH pa e cuido y trato ricibi.
Staff y personal di Imsan masha danki pa tur atencion. Un danki na 911 y Staff y personal di Ambulance. Lite Life masha danki pa boso bunita trabou. Tambe na Lab Co masha danki pa tur cos. Un danki ta bai pa Eltienne Yarzagaray pa e bunita canticanan toca durante e ceremonia. Na pastoor Andry pa su bunita palabranan.
Gradicimento ta bai tambe pa Staff y Personal di Ad Patres Funeral Home pa nan Excelente Servicio.
Danki special na tur famia, amigo, bisiña y conocirnan cu tabata presente na e momentonan dificil, boso muestra di atencion tabata un gran Consuelo pa nos.
Alavez nos ta invita tur famia, bisiña, amigo(a) y conocirnan pa compaña nos na e 3 Santo Sacrificio di misa na Misa Cristo Rey cual ta tuma lugar;
Diarason 20 di Juli 2022 pa 6:30 pm
Diahuebs 21 di Juli 2022 pa 6:30 pm
Diasabra 23 di Juli 2022 pa 7:00 pm
Boso presencia lo ta altamente aprecia.


text:
Entregá estado di entrada kompilá online
Na 2012 Ofisina di Impuesto Hulanda Karibense a desaroyá un estado di entrada kompilá (verzamelloonstaat) online. Esaki ta nifiká ku dunadó di trabou mester entregá nan relato anual elektrónikamente via e website di e Ofisina di Impuesto.
Entregá online, kon esei ta traha?
Na promé lugá bo mester di un account, bo por pidi e account aki dor di manda un e-mail na verzamelloonstaat@belastingdienst-cn.nl
Bo tin un account kaba i e aña aki tambe bo ke bolbe entregá online? E ora ei bai Entregá estado di entrada kompilá online
Partisipashon pa dunadónan di trabou
For di 2012 tin un estado di entrada kompilá online. Esaki ta nifiká ku ta ferwàgt ku lo bo entregá bo estado di entrada kompilá elektrónikamente via e website di e Ofisina di Impuesto.
Esnan ku deber di retené impuesto ta haña un karta ku un invitashon. Den e karta aki ta indiká ku bo tin e obligashon pa notifiká Ofisina di Impuesto kada aña kiko bo a paga den e aña anterior na personanan ku tabata den empleo serka bo, sí òf nò.
Ofisina di Impuesto ta aspirá pa un servisio mas mihó posibel.
Pa e motibu aki nos a skucha e feedback di nos klientenan i nos a yega na e konklushon ku mester a bini un vershon mehorá di nos portal eksistente. Dia promé di yüli 2016 tabata asina leu, e dia ei a lansa un vershon nobo, optimalisá di e portal. E aña aki tambe nos lo start ku un siguiente optimalisashon di e portal.
Pa pregunta tokante e estado di entrada kompilá i/òf bo datonan personal pa log in bo por tuma kontakto ku e Ofisina di Impuesto. E Ofisina di Impuesto ta alkansabel via telefòn: +599 715 8585 òf e-mail: verzamelloonstaat@belastingdienst-cn.nl
Manual estado di entrada kompilá
Manual estado di entrada kompilá
Mas informashon pa desaroyadornan di software
Estado di entrada kompilá BES sèt di datonan
Proposishon posibel atministrashon di suèldo datonan eksportashon


text:
Den cuadro di e vision nobo pa museonan aki na Aruba, Minister di Cultura Otmar Oduber a haya un presentacion dialuna mainta for di Sr. Renwick Heronimo, lider di proyecto pa loke ta e union di e 5 museonan bou di un solo capa.
Minister di Cultura Otmar Oduber a indica anteriormente cu e vision nobo pa loke ta trata e diferente museonan independiente ta pa por pone tur bou di un solo capa, cual lo trece dinamismo pa e sector aki.
Durante e encuentro aki a papia riba e posibilidad grandi cu tin pa e museonan pariba di brug mirando e vision di Ministerio di Cultura. Ta trata aki di 3 museo cu ta bay tin un rol importante pa loke ta e relacion cu comunidad pa loke ta trata autentisidad, balor y den e forma con esaki ta relaciona su mes cu e balor cultural y balor economico di Pais Aruba.
Den e proximo 2 añanan lo bay tin 3 museo cu lo hunga un rol hopi importante den nos comunidad, poniendo enfoke riba e desaroyo di comunitarismo pa cu e museonan aki.
E museonan aki desde nan creacion a pensa riba e audiencia/bishitante, cu ta un elemento esencial pa e museo, unda lo mira un museo completamente diferente na lo normal. Aki ta trata di museonan cu ta carga e responsabilidad pa por educa e publico cu ta bishite .
Sr, Heronimo a splica riba e tarea y meta di cada museo, manera e ‘Museo di Comunidad’ ta bay bira un brug cu lo atrae e publico bishitante mas cerca di e diferente aspectonan cu tin den comunidad, manera e aspectonan cultural, di cushina, di artesania y otro cosnan. ‘Museo Industrial’ lo refleha loke ta un’ timeline’ di industrianan na Aruba, unda lo hiba e publico for di e tempo di oro te na e industria turistico, cu un acento hopi grandi riba loke ta e historia di refineria y Aruba den añanan 1950 y e ‘Museo di Carnaval’ cu ya ta un celebracion di comunidad y comunitarismo, colaboracion y creatividad, unda lo crea areanan caminda lo duna workshops pa tanto e local como e bishitante.
Esencia di e plan aki ta pa den tur forma involucra comunidad y e bishitante cu e diferente paketenan pa loke ta trata e diferente tournan cu lo bay existi pa cu e museonan y San Nciloas. Esaki lo ta un caracteristica di e museo, por ehempel e Museo di Comunidad lo bay traha cu ‘community curators’cu lo ta personanan cu lo por traha un tour ‘costum made’ di San Nicolas pa e bishitante sea local of internacional .
E plan pa e museonan pariba di brug ta sigur contribui na e desaroyo pa crea di San Nicolas e di dos capital turistico di Aruba, unda e coneccion di comunitarismo y turismo lo trece e sinergia cu e tursita di awendia ta desea di mira na momento nan bin vacaciona,


text:
WILLEMSTAD – Pa di 4 aña konsekutivo lo bai tin e ya konosí “OLD TIMERS TENNIS TOURNAMENT” dianan 23-24-25 di òktober riba kanchanan di CSC.
Un torneo amikal patrosiná pa Maduro & Curiel’s Bank, Wimco i GH Car Rental. E weganan ta den kategoria dòbel, kaminda tur e “OLD TIMERSNAN” ta sintinan un tiki na Wimbledon of na US OPEN.
E aña aki sinembargo, nos lo bai sinti hopi falta di Tony Henriquez; nos bon amigu i tenista di tur tempu ku a fayesé na luna di mart último.
Pa gradisí TONY HENRIQUEZ pa su amistat sinsero, su gran amor pa e deporte di tènis i su yudansa i konséhonan na Curaçaosche Sport Club, nos ta dediká e torneo aki “The 4th Old Timers Tennis Tournament” n’e.
Tur aña Tony a apoyá i yuda spònser e torneo. Nos lo sinti su falta inmensamente riba kanchanan di CSC.
Mester menshoná ku Tony tabata un di esnan ku tabata inskribí asina e sa e fecha di inskripshon pa e ta sigur ku e ta di schedule.
Pa duna honor na un gran hòmber, tur su amigunan di tènis a inskribí pa partisipá na e torneo aki.
Djaweps, dia 23 di òktober lo tin apertura pa 18:30 ‘or ku un seremonia i despues nos ta sigui ku desvelo di kancha 2 ku lo bira for di e momentu ei KANCHA TONY.
Hopi agradesido pa tur lokual Tony a hasi pa CSC i pa e deporte di tènis nos ta invitá tur su amigunan i tenistanan pa ta presente na apertura. Tur hende ta BON BINÍ.
Despues di e parti ofisial Ryan Hollander lo splika e reglanan di e torneo i seguidamente ta sigui ku apertura dor di Michelle i Daniela Henriquez ,yu muhé i subrina di Tony.
Laga nos keda ku bunita rekuerdo di Tony i ku e torneo aki lo ta un éksito pa tur ku ta partisipá.


text:
Dialuna 18 di juni 2018 a tuma lugar den CDGT na Dakota e wega entre e dos equipo nan cu ta comanda e tabla di posicion den e playoff Division Mayor. Ambos equipo den nan prome wega ta sa di gana, Nacional a gana di RCA 3-1, y La Fama a gana Britannia 4-1.
Nacional ta habri marcador na di 9 min di wega caminda cu e hoben #7 Javier Jimenez ta score pa bai ariba 1-0. La Fama ta logra empata e wega na di 19 min di wega pa medio di e hoben #8 Jerwin Mercera. E prome tempo ta termina den un empate na un gol pa banda.
Den e di dos parti di wega na di 59 min Jaydan Colina # 12 riba un tiro directo ta logra score pa La Fama bai ariba 2-1. Nacional riba un contra atake na di 60 min di wega ta logra empata caminda cu Javier Jimenez #7 ta bolbe pone un gol na su nomber pa haci e wega 2-2. Riba un otro tiro directo na fabor di La Fama e hoben # 7 Kendrick Kock ta manda un tiro fuera di alcanse di e portero di Nacional pa asina La Fama bai ariba 3-2 y asina tambe bai cas cu e victoria. Den e otro wega cu a tuma lugar na CDFF e equipo di RCA ta gana di Britannia 1-0.
Tabla di posicion ta keda cu La Fama na prome lugar cu 6 pts, sigui pa Nacional cu 3 pts RCA tambe cu 3 pts y den sotano Britannia cu 0 pts.
Proximo wega nan segun e schedule official di AVB lo ta Diadomingo 24 juni pa 6:45 pm RCA vs La Fama y pa 8:30 pm Nacional vs Britannia ambos wega lo tuma lugar na CDFF na Noord.


text:
WILLEMSTAD – “Último tempu tabata un temporada yen di strès pa nos. E ta ainda”, Djanaira, kolaboradó di kuido na Fundashon Birgen di Rosario ta bisa. E instansha ta ofresé kuido ku estadia na hende grandi di edat. Un grupo masha vulnerabel si ta trata di e vírùs di corona.
E kolaboradónan aki no ta haña bónùs. Probablemente nan lo asta mester entregá 12.5% di nan salario. I esei ta marga.
Djanaira, Djanilla i Shahaira* ta tres trahadó den kuido ku ke konta nan relato tokante e tempu di corona. Pa motibu di privasidat nan ta preferá di no yama nan na nan nòmber.
Traha shete dia pa siman.
No opstante ku sobrá di e isla tabata den un lockdown severo, henter e personal di Birgen di Rosario a sigui traha normalmente. Shete dia pa siman. Pasobra mayoria di e hendenan grandi ta biba den e instansha fultaim. “No solamente nos mester tene masha kuidou kiko nos ta hasi den e temporada aki, esaki ta konta pa nos famianan i amigunan tambe”, Djanella ta konta.
Kasi seis luna kaba, e kolaboradónan i nan famianan mester tene kuenta ku e kontagiosidat di e vírùs di corona. Esaki ta enserá ku nan mester evitá lugá ku hopi hende, nan no por djis bishitá amigu i famia, i asta nan no por bai supermerkado. Djis pa nan no infektá pa aksidente ku e vírùs di corona ku despues nan por pega e hendenan grandi kuné.
‘Úniko ku nos ta hasi ta traha i bai kas’
– trahadó di den kuido Shahaira
“E úniko ku nos tin lunanan kaba ta hasi ta traha i bai kas. Tur dia atrobe. Nos no tin bida sosial mas. Pasobra awor nos ta bai gana ménos tambe, nos no por hasi nada agradabel pa nos mes mas”, Shahaira ta konta. E trahadónan den kuido ta konta ku e entrega di 12,5 porshento tin influensha grandi i ta trese hopi strès den nan famianan.
Segun Djanaira e rebaho di salario tin hopi influensha riba nan motivashon tambe. “Bo no por bai bo trabou ku e mésun motivashon i pashon, si bo sa ku fin di luna bo no por paga bo resibunan mas.”
‘Nò kontra 12,5%
Sindikato CBV (Curacaose Bond van Werknemers in Verplegende en Verzorgende Instellingen) ta sali na interes di e kolaboradónan den kuido. E bònt tin un punto di bista kla: ‘Nos ta bisa nò kontra 12,5%, Johnsel Djaoen presidente di CVB ta bisa. “Esaki ta konta pa tur kolaboradó den kuido na e isla.” E presidente ta haña lástima ku gobièrnu no ta deliberá e desishon aki ku sindikatonan promé i e ta keda lucha te ora kambia e desishon.
E kolaboradónan ta komprondé ku gobièrnu mester ekonomisá: “Nos no ke bónùs, manera e trahadónan den kuido na Hulanda” Djanella ta konta. “Ma lo ta masha dushi si gobièrnu rekonosé e trahamentu duru den tempu di corona i komo gratitut di tur manera no kita for di nos salario.”
*e nòmbernan ta konosí serka redakshon


text:
ORANJESTAD – Entrante diaranson awor 29 di juni 2022, DOW lo cuminsa cu construccion di e fase 2 (Oost) di e rotonde di Palm Beach na altura di e cruzada di Palm Beach. Lo habri solamente un (1) banchi di rotonde di Palm Beach West den direccion Oranjestad. Banda Oost lo ta cera pa construccion y lo tin un duracion di aproximadamente 8 siman, si no haya ningun inconveniencia. Cambionan di ruta lo wordo indica cu borchi y baricada di trafico. Dia 30 y 31 di augustus 2022 full e rotonde lo ta cera pa asfalta e toplaag. Y pa 1 di September 2022, lo habri e rotonde. A pidi pa tur automobilista tene cuenta cu e desviacion aki y e inconveniencia cu lo por surgi pa cual a pidi disculpa.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
The content originally appeared on: Diario
ORANJESTAD (AAN): Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna,
y CEO di AHATA, Tisa LaSorte, ta raporta cu grado di ocupacion y balor averahe di cada camber ta sigui recupera na Juli.
Sinembargo, e promedio di prome 7 luna di 2022 ainda no a yega nivel di 2019.
JULI 2022: Pa luna di Juli 2022, e dato di ocupacion ta como lo siguiente. upacion: E grado di ocupacion tabata 82%; representando un recuperacion di 93% compara cu nivel di ocupacion na 2019.
Tirando un bista riba ADR, esaki ta mustra como lo siguiente. E balor promedio di cada camber bendi tabata $ 297.16, cual ta 20% mas cu na 2019.
Ora di check e RevPAR: E entrada promedio pa tur camber disponibel tabata $244.24, cual ta un aumento di 11% compara cu RevPAR di Juli 2019.
Ora di check e promedio di e prome 7 lunanan di 2022, ta mira cu e ocupacion ta mustra cu e promedio di e prome 7 luna tabata 73%; un reduccion di 16% compara cu 2019.
Pa e ADR: E balor averahe di cada camber bendi tabata $313.45, cual ta 7% mas cu mesun temporada na 2019.
Pa RevPAR: E entrada averahe pa tur camber disponibel tabata $227.96, cual ta 10% menos cu RevPAR di prome 7 luna di 2019.
Proyeccion: Ta proyecta un recuperacion di 92% pa luna di Augustus y expectativa pa ful aña 2022 ta un recuperacion di 88% compara cu ocupacion di 2019.
TIMESHARE: Segun Tisa LaSorte di AHATA, ora di tira un bista den e sector di Timeshare na Aruba, ta mira cu e ocupacion na propiedadnan Timeshare tabata 87% na Juli.


text:
tipo di sentro di kuido (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 207 bia
- deskripshon: tin sentro pa kuida hende ku ta malu di kurpa, hende malu mental, òf sentronan pa kuido di hende desabilitá `of hende grandi.
- tipo di instituto di kuido
- hulandes: soorten verpleeghuizen
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
tipo di sentro di kuido
anterior i siguiente


text:
KRALENDIJK – Entrante 30 di sèptèmber, ta ahustá e medidanan ku a tuma 10 dia pasá, i awor e nobo ta bai te ku 31 di òktober 2020.
Gezaghèber Edison Rijna a tene un enkuentro ku prensa i komunidat ayera, i a papia tokante e medidanan ku resientemente a keda apliká. “Ta notabel ku e vírùs a plama riba Boneiru den esfera privá, na kas i trabou. Pa loke ta trata den pakus i sektor turístiko, a konstatá tiki kaso di kontagio. Corona Virus Disease (CoViD-19) tei i e ta keda sigur pa awor pa dilanti. Nos tin un ordenansa di emergensia nobo ku ta bálido di 30 di sèptèmber pa 31 di òktober 2020. Durante e temporada ku e medidanan nobo di awor, si surgi algu i mester hasi kambio, ta hasi esaki na e momentu nesesario.
Aki ta sigui e reglanan nobo: Tur pakus por habri siguiendo regla estrikto di higiena. Pakus por sera na nan ora normal, no mas tarda ku 8’or di anochi. Tur establesementu di horeka por habri, esta lugánan di kome i bebe. Mester tene kuenta ku higiena i lugá di sinta figo, 50 porshento di kapasidat, registrashon di tur bishitante i chekeo médiko vokal na entrada di e sitio. Negoshi di horeka por sera mas tarda 10’or di anochi. Kápsalòn, barberia i hasidó di uña, por ehersé nan trabou, i ta obligá pa bisti tapa boka. Mester tene bon na kuenta e parti di higiena i registrá tur kliente. Esnan ku no kumpli por tin konsekuensia ku ta sera e negoshi pa algun dia.
Debí ku diferente kontagio a tuma lugá na trabou, tin algun regla nobo pa esaki. Traha na kas esaki ta obligatorio kaminda ta posibel. Kaminda no ta posibel mester apliká regla di higiena mas tantu posibel. Gym i lugánan pa praktiká deporte ta keda sera. Por praktiká deporte na airu liber sin públiko. Deporte ku hende tin kontakto ku otro minimal ta posibel. Tin eksepshon pa muchanan ku tin te ku 17 aña.
E muchanan di 17 aña òf ménos por praktiká deporte den kompleho deportivo. Casino ta keda será. Ofisina ku ta bende number si por kontinuá ku benta. Skol i krèsh ta keda habrí. Kasamentu i entiero por tuma lugá, ku un máksimo di 10 persona. Akohida pa hendenan di edat avansá por keda habri, i tur hende mester tene nan mes na e reglanan di CoViD-19, stipulá pa e departamentu di salubridat públiko. Niun evento no por tuma lugá. Por tin enkuentro ku un máksimo di 10 persona, teniendo nan mes na e reglanan stipulá pa entre otro higiena. Servisio religioso por tuma lugá ku un máksimo di 50 persona, teniendo kuenta ku distansia sosial i no por kanta. Transporte públiko i esun ku tin palabrashon pa transporte, mester tene nan mes estriktamente na e reglanan stipulá pa e departamentu di salubridat públiko. Si no por tene e distansia di un meter i mei, tapa boka ta obligá.
Semanalmente Boneiru ta sigui evaluá si por hasi petishon pa kita kódigo oraño i bai bek kódigo hel, pa hendenan ku ta biaha for di Hulanda. E kondishon di un tèst PCR ku a sali negativo 72 ora promé ku buelo, ta keda na vigor pa evitá ku na momentu ku yega Boneiru ta bai den karentena. E reglanan aki ta bai ta un poko alivio pa algun habitante i empresario. Mi ta realisá ku tin hopi prekupashon den komunidat, loke mi ta komprondé pa nan. Sigur pa loke ta trata nos muchanan, hende di edat i esnan vulnerabel den komunidat. Mi ta konsiente di e prekupashon di hopi hende ku ta reina pa loke ta trata asuntu di skolnan.
E chèns pa kontagio tuma lugá na skol ta hopi chikitu. Skolnan ta tene nan mes hopi estrikto na e reglanan di higiena i distansia sosial. Esaki no ta nifiká ku e mucha no por pega ku e vírùs. Kontagio nan ku tabatin serka mucha a tuma lugá na kas i no na skol. Esaki ta un di e motibunan ku nos ta haña pa laga skol keda habrí. Ta importante pa muchanan haña edukashon i evitá retraso den enseñansa. Ta importante pa e ta den esfera sosial ku otro muchanan. Den e tempu aki ta importante pa kuida nos mes i esnan rondó di nos. Pone atenshon na otro i yuda kaminda ta nesesario. E kos mas importante pa evitá kontagio di Corona vírùs ta: tene distansia di por lo ménos 1 meter i mei for di otro, laba man i keda kas mas tantu posibel. Si bo tin keho, yama 0800-0800. ‘Corona Smart’ nos por logr’é huntu. Tur informashon aktual por haña nan riba: www.bonairecrisis.com.


text:
KRALENDIJK- Djadumingu pa mas o ménos 13.18 or, sentral di polis a wòrdu notifiká ku a haña un kurpa sin bida, den estado di deskomposishon avansá, di un persona maskulino, na kosta nort di Boneiru (altura di Morotin).
Dòkter (schouwarts) a presentá na e sitio y a konstatá morto ofisial. Riba òrdu di fiscal a tuma e kurpa sin bida den beslag pa mas investigashon.
Te na e momento di e komunikado aki ningun persona no a duna di konosé na polis ku lo tin un persona pèrdí na Boneiru. Ta hasiendo investigashon pa asina identifiká e kurpa sin bida.
Ta hasi un supliká pa si akaso tin persona ku ta na altura ku tin un persona maskulino pèrdí pa notifiká di esaki mas pronto ku ta posibel na kuerpo Polisial.


text:
KRALENDIJK- Resientemente a entregá diploma di e estudionan Dienstverlening, Kinderopvang, Media i Persoonlijk begeleider specifieke doelgroepen. Graduadonan di e último estudio akí ademas a risibí un medaya ku nan nòmber i e palabra ‘perseverance’ riba dje.
“Studiantenan di e estudio di dos aña akí a demostrá sumamente hopi perseveransia”, Liset de Keijzer, direktor di unidat MBO Bonaire, ta splika. “Algun di nan tabata asta sali derechito for di warda di anochi bini skol.”
E studiantenan a duna muestra di un gran apresio mutuo, ora ku nan a entregá nan dosente, Carolien Cicilia, un bunita regalo i a mustra un vidio kaminda nan a ekspresá gratitut pa e manera ku semper e dosente tabata kla pará pa nan. Djárason 6 di yüli a entregá diploma na e estudionan Bouw en Techniek, Zakelijke Dienstverlening, Sport en Bewegen i Horeca.
Aselerá
Durante e entrega tabatin èkstra atenshon pa 12 studiante ku a terminá nan estudio den tempu aselerá. E trayekto akí di trabou personalisá ta eksiguí èkstra esfuerso di e studiante i e dosente. Pa e motibu ei MBO Bonaire a entregá un trofeo spesial na e gran trahadónan akí.
MBO Bonaire ta felisitá tur graduado ku e logro akí i ta deseá nan masha hopi éksito ku tur nan siguiente pasonan.


text:
Minister Dangui Oduber
Oficina di Turismo na San Nicolas a conoce un subida substantial den e cantidad di bishitante
ORANJESTAD – Diamars atardi Minister di Turismo Sr. Dangui Oduber a bishita e Oficina di Turismo na San Nicolas. E oficina aki tabata cera y Minister Oduber a zorg pa e habri bek na aña 2019 pa brinda servicio na e turistanan cu ta bishita San Nicolas. Minister Oduber ta kere firmemente den e potencial cu San Nicolas tin pa bira segundo capital turistico di Aruba.
Pa locual ta trata e cantidad di bishitante cu a haci uzo di e Oficina di Turismo aña aki, e cifra a conoce un subida substancial compara cu aña 2020. Si haci un comparacion di e ultimo tres lunanan compara cu aña 2020 por mira un diferencia grandi den e cantidad di turista cu a bishita e Oficina di Turismo na San Nicolas.
Aki por mira un comparacion di e cantidad di bishitante entre aña 2020 y 2021
2020 2021
September 65 370
Oktober 107 523
November 74 370
E oficina di Turismo ta opera di dialuna pa diabierna dentro e orario di 9am pa 5pm. Na e oficina e turista lo ricibi tur informacion di kiko tur San Nicolas tin di ofrece. E tourguide lo comparti su conocemento cu e turistanan na un manera profesional, un di e tournan ta e tour di e murayanan di arte den mainstreet.
San Nicolas ta rico den historia, cultura y arkitectura, e turistanan por haya un refleho di e bida diario di e habitantenan di San Nicolas. San Nicolas ta un cuidad bieu y alaves nobo, fuerte y tradicional pero semper evolucionando. Minister Dangui Oduber ta kere den e potencial di San Nicolas y lo zorg pa San Nicolas haya su fair share. Pa e motibo aki Minister Dangui Oduber ta bay sigui inverti den e Oficina di Turismo, San Nicolas ta hayando e atencion cu e merece.


text:
Entrante 1 di October pueblo por yena Censo 2020 via sistema Online
Cuestionario mas simple y cortico e biaha aki
ORANJESTAD (AAN): Ora cu algun hende a kere cu e lo no socede mas, ata siman a habri cu e bunita noticia cu Censo 2020 lo sigui, y awor mas moderno cu nunca!
Esey ta loke Desiree Helder, kende ta Director Interino di Oficina Central di Estadistica a indica durante un conferencia di prensa.
Cada 10 aña ta organiza un Censo na Aruba pa asina haya un ‘moment opname’ di e isla. Sinembargo e pandemia di Coronavirus nobo y e situacion economico di e pais, a afecta e plannan pa Censo 2020.
Pesey decision final a ser tuma pa toch organiza Censo 2020 pa e aña aki, y e lo cuminza dia 1 di October venidero. Pero e organizadornan di e Censo a tene cuenta cu tur aspecto di seguridad pa tanto nan personal como tambe e ciudadanonan di e isla.
Helder a mustra cu pesey dia 1 di October lo no cuminza normal cu tellernan riba caya pasando di cas-pa-cas. Lo cuminza cu Censo 2020 via sistema Online.
El a splica cu dia 1 di October 2020, e formulario completo lo aparece riba nan website, y e ora tur hogar cu kier yena esaki por haci esey, y yena esey completo.
E hogarnan cu yena e Censo completo online, lo no wordo bishita despues. Pesey ta importante pa tur hende ta na altura di esaki, esta cu for di 1 October te cu 10 October e formulario ta disponible online, y bo por yena esaki usando e “Perceelnummer” cu WEB Aruba NV ta usa pa bo cas.
Tur cas na Aruba tin un meter di awa, pues tur hende tin un ‘Perceelnummer’, y esey ta loke Censo 2020 lo usa pa asina ta sigur cu tur hogar a wordo inclui den e conteo. Si acaso abo ta biba na un lugar unda no tin meter di awa y toch bo kier ta participe, e ora bo por yama Oficina Central Estadistica pa asina bo wordo inclui.
Helder a bisa cu e number di percela ey ta un identificacion ‘unico’ pa cada hogar cu tin meter di awa na Aruba. Bo tin di yena e number aki riba e website pa asina haya acceso na e cuestionario Online.
INOVACION DEN CENSO
Segun Desiree Helder, e sistema nobo aki di Censo 2020 ta un parti no solamente pa seguridad di tur hende, pero ta forma parti di e inovacion cu Oficina Central di Estadistica ta trahando duro riba dje ultimo añanan.
El a divulga cu for di hopi aña caba nan tabatin e deseo pa haci e encuesta di Censo 2020 bira uno completamente digital. Pero esey tabata destina pa e tellernan cana cu e.o. un Computer Tablet y ta yena e informacion.
Awor cu e pandemia a surgi, nan a dicidi pa bay un paso mas leu, y haci e Censo 2020 obtenible Online. Pasobra aworaki cu e crisis di Coronavirus, ta trece cune diferente complicacion pa hogarnan, unda tin problema pa laga hende straño drenta nan cas.
Di Maart pa awor, e organizadornan di Censo 2020 a haci un adaptacion completo riba e cuestionario, pa asina hacie posible y mas facil pa yena e informacion Online.
Desiree Helder a aclarea cu nan a simplifica e preguntanan, y hasta a kita algun di nan, pa asina e no bira un cuestionario cu ta dura hopi. Resultado di esey ta cu awor tin un cuestionario mas facil y cortico cu ta haci posible pa hende yene Online.
Toch e Director Interino di Oficina Central di Estadistica a mustra cu e no ta un cuestionario simple, y pesey den e periodo di 1 te cu 10 di October, e personal di Oficina lo ta disponible pa duna sosten, contesta telefon of email di hendenan cu tin pregunta, pa haya splicacion kizas di cierto pregunta. Pues e sosten lo tey pa cada ciudadano. Nan meta ta pa lo mas posible, haya tur informacion di Censo 2020 drenta online.
BISHITA NA NOVEMBER
Relaciona cu e reglanan di distanciamento social y reglanan sanitario, ta deseable pa tur hende yena e formulario di Censo 2020 via Online durante luna di October. Esey ta nan meta, pues pa mas hogar keda cla Online cu Censo 2020.
Pero toch nan sa cu lo tin algun hogar cu simplemente no por haci esey Online, y esey por ta debi na diferente motibo.
Pesey mes entrante 1 di November te cu 10 di November, tellernan lo subi caya pa asina bishita e hogarnan cu no a logra yena Censo 2020 ainda. Den pasado Aruba tabata usa como 1.200 teller pa cana rond di Aruba, y hopi biaha a haci uso di docentenan di scol.
Pa e aña aki kizas lo bay usa solamente 500 teller, y como cu den November ta dificil pa haya participacion di docente, nan ta spera di por haya teller cu kizas ta ambtenaar, of pensionado, of hende cu kizas no tin trabao. Pero tin rekesito minimo di e.o. MAVO diploma y bo mester por comunica na Papiamento, Hulandes, Ingles y Spaño sin problema.
Solamente e adresnan cu no a completa e cuestionario Online lo wordo bishita na November.
Corda cu ta importante pa cada 10 aña haya informacion nobo via di Censo. Specialmente awor cu tin e pandemia aki, ta deseable pa tin informacion fresco. E informacion lo bay contene detaye di e.o. cuanto hende ta bibando awor na Aruba, cuanto hende ta sin trabao, etc.
Censo 2020 mester di un conteo completo di tur hende na Aruba! Tur hende cu ta pensa di biba un aña of mas riba e isla, ta wordo conta! Y corda cu e informacionnan aki tur lo keda discreto. Pa ley, ta prohibi pa un teller di Censo 2020 bay leak informacion, y aki hasta castigo di prison ta colga riba nan cabez.


text:
Monkeypox declara un estado di emergencia pa salud publico cu precupacion internacional
Monkeypox declara un estado di emergencia pa salud publico cu precupacion internacional
ARUBA- 23 di juli 2022. Awe diasabra World Health Organisation (WHO) a bati alarma y declara Monkeypox un Estado di Emergencia pa Salud Publico cu mester di Precupacion Internacional. Tawata na luna di mei di e aña aki cu casonan di e virus cu ta ocaciona Monkeypox a keda raporta na WHO for di paisnan no endemico pa e virus. Loke mas tawata hala atencion di Organisacionan Mundial di Salud ta e hecho cu mayoria di e casonan raporta na Mei no tawata tin historia di biahe tampoco pa un pais unda e virus normalmente ta ser encontra cu ta Africa.
Den cuadro di esaki Departamento di Salud Publico for di luna di mei a cuminsa reforsa su sistema di vigilancia y monitor. Gobierno pa medio di un ‘Ministeriële Regeling’ a pone Monkeypox bou di e grupo di malesanan infeccioso cu ta cay bou ‘meldingsplicht’. DVG pa medio di un EPI Info a informa tur instancia cu ta duna cuido aki na Aruba riba e sintomatologia y forma di transmision di e virus aki. Hunto cu dunadornan di cuido a enforsa e proseso pa indica casonan sospechoso y haci acuerdo concreto riba ken mester ehecuta e testnan nesesario, unda e testnan nesesario lo mester tuma luga y ki tipo di test mester wordo haci pa diagnostica posibel casonan di Monkeypox. Tambe a delinea e proseso di ‘contact tracing’, cuarentena pa ciudadanonan na risico y isolacion ora ta trata di caso positivo.
Sintoma
Monkeypox ta wordo categorisa como un virus cu ta causa sintoma leve. Pa e grupo di riesgo, cu ta mucha, hende muhe na estado of persona cu sistema inmunologico comprimi, e virus por ta peligroso te asta mortal.
Sintomanan ta cuminsa cu keintura, dolor di cabes, kliernan hincha y dolor di curpa. Entre 1 te cu 3 dia despues di e keintura, ta aparece un rash cu den mayoria di e casonan ta afecta cara, mannan y pianan. E rash na su turno ta transforma den blaar cu pus aden. Monkeypox por wordo confundi cu otro malesanan manera Smallpox, Bruela, of Impetigo, pa cual motibo ta importante pa un persona cu e sintomanan aki tuma contacto cu nan dokter di cas pa testnan nesesario wordo haci y asina wordo corectamente diagnostica.
Contagio
Contagio cu Monkeypox den paisnan no endemico, ta sosode di hende pa hende pa medio di contacto directo (close contact) cu un persona infecta. Esaki por sosode atravez di particulanan (droplets) cu e persona infecta, ora di tosa of nister. Tambe bo por keda infecta door di tin contacto cu e likido prosedente di e blarnan presente serca e persona infecta (skin to skin of paña contamina).
Tratamento y vacuna
Pa e virus specifico di Monkeypox no tin vacuna disponibel. E vacuna contra e virus di smallpox por brinda cierto grado di proteccion pero mundialmente tin scarsedad di e vacuna aki p’esey prevencion ta importante. Tampoco tin tratamento disponibel, unicamente tratamento di sintoma cu ta desaparece dentro di 2 pa maximo 3 siman.
Medidanan di higiena
Evita contacto cu hende cu ta sinti malo y laba man regularmente. Na momento cu bo a wordo diagnostica cu Monkeypox bo lo wordo pidi pa bay den den isolasion te na momento cu no tin ningun casca mas prosedente di e blarnan visibel riba e curpa.
Pa mas informacion sigui nos riba Facebook page Directie Volksgezondheid DVG Aruba, subi nos website www.dvg.aw, yama nos na 5224200 of mail nos na servicio@dvg.aw


text:
E kompania City Shop N.V. di Hamoudy Dabboussi, spesialisá den benta di muebel, kOmpiuter i artikulonan eléktriko i elektróniko, ta bai sigui duna su klientenan ku ta deseá krédito. Esaki Dabboussi a bisa den un konferensia di prensa ayera tardi. E konferensia di prensa aki tabata klarifiká un situashon konipliká ku a surgi, despues ku AFM (Autoriteit Financiële Markten) di Hulanda a informá City Shop ku nan no por a sigui duna krédito den forma ku esaki tabata sosodé tur semper, komo ku esaki ta kontra lei i reglanan ku AFM tin ku kontrolá.
Despues ku Boneiru a bira parti di Hulanda a bini ku hopi regla. Entre otro reglanan ku no ta kuadra ku kultura di e isla aki. Pero no tin manera di hasi. AFM por ehèmpel ta kontrolá institutonan ku ta duna krédito na nan klientenan. manera banko i negoshinan ku ta bende riba krédito of via sistema di bon.
LEI DI HULANDA
“E asuntu aki ta den diskushon entre 5 pa 6 luna kaba. E funshonarionan di AFM a bishitá City Shop i a mustra ku e sistema ku nos tabata dunando krédico no ta kuadra ku e regla i leinan ku nan mester kontrolá. Nan a splika nos ku no ta nan ta traha lei, sino ünikamente nan tin ku kontrolá kumplimentu ku e lei i reglanan aki. Na sierto momentu nos a pidi RCN i Bestuurscollege pa intermediá, pero niun dje dos instansianan aki por a hasi algu. Ta leinan ku TweedeKamer a aprobà. Hamoudy Dabboussi a splika prensa.
Di akuerdo ku Dabboussi, na sierto momentu enbèrdat el a konsiderá pa stop ku dunamentu di krédito riba benta, a base di konsehonan ku el a risibi. Pero el a sigui purba, asta doblando heru ku man, pasobra City Shop no kier a laga su klientenan na kaya.
Den e deliberashonnan ku a tuma luga entre AFM i City Shop, e instituto en kestion fasilitá e empresa di Dabboussi un programa di kompiuter pa medio di kua por determiná kua ta e klientenan, a base di e informashon ku nan duna City Shop, por bini tog na remarke pa haña krédito na momentu di kumpra kos na e negoshi aki.
KONDISHONNAN
Dabboussi: “Lo determiná e montante maksimo di krédito a base di:
1. situashon familiar; 2. situashon flnansiero. Pa determiná esaki nos ta obligá di tuma informashon tokante identidat di e kliente, sea sédula of reibeweis bálido. Nos no ta tuma pasport. Pa loke ta trata entrada nos ta pidi e ultimo step di salario of ‘print-out’ di papel di penshun anual of estadc di kuenra bankario.
Mas aleu Dabboussi a splika ku ta pidi tambe informashon riba e kantidat miembro di famia, loke e aplikante ta paga na hur di kas òf hipotek , gastunan di koriente i di finansiamentu.
“Tur luna e kliente ta paga un suma fiho na interes. Nos ta kobra 1.33% pa luna interes nominal for di e di kuater luna. Kier men un interes efektivo di 2,66% pa luna. Ora ta traha e faktura ta obliga pa duna un pago na man di 10% di e preis di benta. Den temporada di kampaña no mester duna pago na man. Pa artikulonan for di departamentu di kòmpiuter mester duna semper un pago na man di. 20% di e preis di benta. Vensementu di kuota pa kosnan kumprá despues di dia 20 di luna ta pa fin di e siguente luna. Kuota mensual semper vense riba 28 di luna. Mester hasi pago promé ku dia 4 di e siguiente luna. Hendenan ku paga lat ta haña un but di 1,8% pa luna I $5 di kosto atministrativo”. Daboussi a splika.
EXTRA 16 oktober 2013


text:
beca olimpico
-
News
Atletanan ta ricibi na Beca Olimpico
Atleta nan cu a ricibi nan Beca Olimpico di COA ta amplia riba loke esaki ta nifica pa nan. #TeamAruba…Read More »
-
Los Angeles 2028
Shete atleta local a ricibi nan Beca Olimpico
Diaranson mainta den e sala di SSA na Dakota, Comite Olimpico Arubano, seis atleta local a firma e Beca Olimpico…Read More »
-
News
Ta reconoce tur persona contribuyendo pa Deporte
Bunita iniciativa pa reconoce tur e personanan cu a y ainda ta contribui cu e deporte di landamento. “Mirando e…Read More »
-
News
Beca Olimpico pa Shanayah Howell
Atleta elite di BMX, Shanayah Howell ta elabora riba su beca Olimpico cu lo yuda den su preparacion pa e…Read More »
-
Tokyo2020
Shanayah a firma su aplicacion
Atleta elite di BMX, Shanayah Howell a firma su aplicacion pa haya un Beca Olimpico Awe diamars tabata e prome…Read More »
-
Tokyo2020
Mack a firma beca Olimpico
Atleta Mack van den Eerenbeemt a firma su beca Olimpico esaki como su preparacion pa Tokyo 2020. Dos luna pasa…Read More »


text:
Siña i repasá palabra
Naturalesa
Bestia di laman
Palabra
Naturalesa
Natuur
Medio ambiente
Milieu
Mata
Plant
Yerba
Gras
Rais
Wortel
Taki
Tak
Tronkon
Stam
Piedra
Steen
Sekat buladó
Zeekat, squid
Sekat
Octupus
Vidio
Wak e vidio i kontestá e preguntanan
Korekto òf inkorekto?
1. Esaki ta un dokumental.
2. Komehein ta kome tantu palu morto komo palu bieu.
3. Komehein no por drenta dak.
4. Komehein semper ta traha nèshi den bo kurá.
5. Ta mihó pa bo laga e komeheinnan pega otro ku malesa.
(scroll pa lesa e kontestanan)
Kontesta:
1. Inkorekto. Ta propaganda.
2. Korekto. ‘Tantu … komo …. ‘= Zowel … als …
3. Inkorekto.
4. Inkorekto.
5. Korekto.
Praktiká
1. Klek riba e palabra korekto
Klek riba e plachi pa kuminsá.
Aki por traha mas kues!
Lesa
2. Pa lesa
Karkó
Karkó ta un di e slaknan di mas grandi i mas konosí den nos refnan. Su karni ta mashá gustá. Tabata kushin’é den kasi tur restorant i den kasi tur kas di famia.
Na Lac, na Boneiru, tin seru enorme di kokolishi di karkó. Si bo wak bon, e kokolishinan meimei di e seru ta mas grandi ku e kokolishinan mas pafó di e seru. Esaki ta señal di piskamentu eksesivo.
Na prinsipio tabata kue esunnan adulto so, pero despues ku esakinan a bira skars pa motibu ku tabata kue nan di mas, tabata kue esunnan chikitu tambe. Konsekuensia di esaki tabata ku masha poko karkó tabata alkansá edat di prokreashon, loke lógikamente a pone ku e kantidat di karkó a baha drástikamente.
Boneiru a kuminsá ku un kampaña di konsientisashon pa trese e karko bèk. Mira e foyetonan akibou.
Fuente: Nos Ref di Koral – outor: Dr. Bart de Boer. Teksto adaptá.
Fuente: STINAPA
Aki bo ta haña mas teksto pa lesa!


text:
Cuerpo Especial Arubano (CEA) a cuminsa awe mainta cu bishita hende na cas pa cobra boetnan habri. E intencion di e bishita mainta tempran aki ta pa busca personanan cu debe di boet y hiba nan KIA pa nan sinta nan castigo. Awe CEA no mester a hiba ningun hende KIA, pasobra e personanan a paga e boetnan mesora!
Ministerio Publico ta haci un biaha mas un yamada urgente na personanan cu debe boet, pa pasa paga urgente. Por paga online via cuenta bancario # 4000905 di Aruba Bank bao mencion di e parketnummer. Tambe por pasa swipe na balie di Ministerio Publico. No lubida si pa haci un afspraak prome via e website www.omaruba.com. Sin afspraak no por drenta e edificio. Preguntanan tocante boetnan por manda pa [email protected]. Por haci uzo tambe di e formulario di contacto riba e website pa haci pregunta.
E accion di cobra boet a start na juli 2021 na aeropuerto, unda a cuminsa para pasaheronan cu debe boet. Luna pasa a saca e anuncio cu CEA lo cuminsa busca hende cu debe boet na cas y hiba nan KIA pa nan sinta nan dianan. KIA a prepara algun cel specialmente pa esaki, tanto pa hende homber como pa hende muhe. E accion a bay asina bon cu Ministerio Publico a dicidi pa warda te awe pa start cu e ehecucion.
No laga yega asina leu cu CEA ta para na porta di cas. Areglonan di pago no ta posibel mas pa personanan cu un condena irevocabel pa boetnan di trafico.


text: Dihuebs merdia a drenta informe di un accidente cu hende herida na e cruzada Weststraat cu Rudolf Arendstraat, mesora a dirigi tanto polis como ambulans na e sitio. Na yegada di e patruya a bin compornde cu aki ta trata di un accidente entre un brommer, un quadracer y tambe un auto unda cu e manehador di e quadracer no a logra para na tempo y a bay dal patras di e brommer cu tabata su dilanti y a para diripiente na e cruzada. Door di e impacto e quadracer a desvia y bay dal un auto staciona. Debi na e caida e motociclista a resulta herida y e quadracer a pasa riba su pia. Na yegada di e ambulans nan a atende e victima y a transporte pa hospital.


text:
Lidernan politico awe a reuni cu mando di Cuerpo Policial riba e reglanan pa loke ta e campaña politico. E reunion a tuma luga na John F. Kennedy Education Center.
E prome pa sali tabata líder di HTC, Gilbert Webb, kende a expresa su disgusto pasobra tur cos ta faborece e partidonan grandi. Practicamente tur cos mester tuma luga di forma virtual, locual no ta permiti HTC bay den bario, bishitando e ciudadanonan cas pa cas.
El a haci un apelación na pueblo di Aruba pa haci un cambio y firma nan lista dia 10 di mei pa nan por participa den eleccion. “Partido HTC no kier gaña pueblo, kier caba cu corrupcion y kita e partidonan tradicional. Awo cos ta manera un dictadura completo y cos ta bay manera e partidonan grandi kier.”
No solamente Webb pero expresa cu e ta comprende e informacion y preocupacion di DVG cu e variante Britanico ta un 85% di e casonan di contagio na Aruba.
Di otro banda, e ta fastioso pa hiba un campaña cu e reglanan poni. E comision a bisa cu lo forma riba un base frecuente cu e partidonan pa informa kico por y kico no por den e pandemia cu tin. Tur cos mester bay basa riba cuido di salud di cada ciudadano. DVG a duna ehempel di situacionnan cu a surgi na otro parti di mundo den pandemia y cu eleccion. Pero AVP lo respet reglanan.
Na mesun momento Candelaria a haci un apelacion na henter pueblo pa vacuna, pa e economia por lanta bek y protege bo mes, famia y amigonan.
Pa MEP tabata presente e presidente di e partido Hendrik Tevreden, kende a cataloga e reunion como uno hopi bon y den bon ambiente. A haya algun informacion alarmante, manera e brote masal cu a tuma luga na Corsou husto durante e temporada di eleccion. Tevreden a bisa cu como partido kier gana eleccion, pero no kier perde mas bida. Nan tin un programa basa riba e situacion actual, pa cual e no ta kere cu ta oportuno pa kibra e trabou haci door di gobierno. E ta apela pa mantene siguridad di pais, uzando formanan nobo di campaña. El a señala e situacion na Corsou unda e pais a crash despues di eleccion y hasta Aruba mester a ricibi pashent di e isla.